ส่วนที่ 1

การประกอบธุรกิจ

1. นโยบายและภาพรวมการประกอบธุรกิจ

 บริษัท พรีเมียร์ เทคโนโลยี จำกัด (มหาชน) เป็นบริษัทหนึ่งในกลุ่มบริษัทพรีเมียร์ เดิมชื่อ บริษัท ไทยอีเลคโทรนิค อุตสาหกรรม จำกัด จดทะเบียนก่อตั้งเมื่อ 9 กรกฎาคม 2516 ดำเนินธุรกิจทางด้านการผลิตและจำหน่ายผลิตภัณฑ์ระบบเครื่องเสียงรถยนต์ ผลิตภัณฑ์เครื่องเสียงภายในบ้าน และอุปกรณ์อิเล็กทรอนิกส์อื่นๆ จดทะเบียนแปรสภาพเป็นบริษัทมหาชนจำกัด เมื่อ 30 พฤศจิกายน 2535 ต่อมาเปลี่ยนชื่อเป็น บริษัท พรีเมียร์ เอ็นจิเนียริ่ง แอนด์ เทคโนโลยี่ จำกัด (มหาชน) เมื่อวันที่ 17 มีนาคม 2548 

 ในช่วงปลายปี 2548 บริษัทได้ทำการปรับแนวทางธุรกิจใหม่ ประกอบธุรกิจลงทุนในธุรกิจเทคโนโลยีสารสนเทศเป็นธุรกิจหลักผ่านบริษัทย่อย คือ บริษัท ดาต้าโปร คอมพิวเตอร์ ซิสเต็มส์ จำกัด (ชื่อย่อ “DCS”) เนื่องจากเป็นธุรกิจที่มีการขยายตัวอย่างต่อเนื่อง และเป็นธุรกิจที่ให้ผลกำไรกับบริษัทมาตลอด และได้เปลี่ยนชื่อเป็น บริษัท พรีเมียร์ เทคโนโลยี จำกัด (มหาชน) (ชื่อย่อ “PT”) เมื่อวันที่ 27 ตุลาคม 2549

 ในปี 2554 บริษัทได้ลงทุนในที่ดินและอาคารสำนักงาน “อาคารพรีเมียร์เพลซ” และทำการปรับปรุงอาคารทั้งภายนอกและภายในอาคาร เพื่อใช้ประโยชน์เป็นสำนักงานและใช้ในการประกอบกิจการให้บริการเป็นศูนย์ข้อมูลสำรองแก่ลูกค้าของบริษัทย่อย และนำพื้นที่บางส่วนให้บุคคลอื่นเช่า 

วิสัยทัศน์และพันธกิจ

ในปี 2558 คณะกรรมการได้มีมติให้คงวิสัยทัศน์และพันธกิจไว้เช่นเดิม ดังนี้

วิสัยทัศน์ (Vision) คือ
มุ่งเน้นในการลงทุนและประกอบธุรกิจเทคโนโลยีสารสนเทศแบบครบวงจรที่มีความเป็น มืออาชีพ
มีผลิตภัณฑ์และบริการที่ดีเลิศ สร้างความสมดุลให้กับธุรกิจ พนักงาน และสังคม

พันธกิจ (Mission) มีดังนี้

-   ขายสินค้าและให้บริการด้านเทคโนโลยีสารสนเทศอย่างมีคุณภาพ

-   นำเสนอแนวความคิดใหม่ พัฒนาคุณภาพชีวิต สังคม และสิ่งแวดล้อม

-   ดำเนินธุรกิจในรูปแบบที่ได้ประโยชน์ร่วมกันทั้งพนักงาน องค์กร และสังคม

-   ผสมผสานความรู้และความสามารถเพื่อร่วมคิดร่วมสร้าง

-   ดำเนินงานตามหลักธรรมาภิบาล และยึดหลักคุณธรรมจรรยาบรรณด้วยวิถีแบบไทยที่ดีงาม

การเปลี่ยนแปลงและพัฒนาการที่สำคัญในปี 2556-2558 มีดังนี้

1. บริษัทไม่มีการเปลี่ยนแปลงโครงสร้างการถือหุ้น การจัดการ
หรือการประกอบธุรกิจอย่างมีนัยสำคัญในช่วง 3 ปีที่ผ่านมา

2. ปี 2558 บริษัทได้ทำการปรับปรุงอาคารพรีเมียร์เพลซทั้งภายในและภายนอกอย่างต่อเนื่อง
การปรับปรุงระบบดับเพลิงในอาคาร (Sprinkle) ทางหนีไฟแบบระบบอัดอากาศ
การติดตั้งระบบกล้องวงจรปิดเพื่อเพิ่มความปลอดภัยให้กับผู้เช่า
การปรับปรุงระบบบำบัดน้ำเสียและระบบไฟฟ้า ระบบปรับอากาศ
การติดฟิล์มรอบอาคารมากขึ้นเพื่อลดการใช้พลังงานและรักษาสิ่งแวดล้อม
การทำทางลาดสำหรับรถเข็นคนพิการ รวมทั้งสิ้น 36.7 ล้านบาท

3. บริษัทได้มีการแบ่งพื้นที่ในอาคารพรีเมียร์เพลซ 11,295.00 ตารางเมตร เป็นพื้นที่เช่า
9,688.05 ตารางเมตร ปัจจุบันมีผู้เช่าแล้ว 7,442.05 ตารางเมตร
โดยบริษัทย่อยเป็นผู้เช่าเพื่อใช้ในการประกอบกิจการเป็นศูนย์ข้อมูลสำรองแก่ลูกค้า จำนวน
4,766.00 ตารางเมตร ส่วนที่เหลือเป็นผู้เช่ารายอื่น

4. บริษัทได้รับการประเมินคุณภาพการจัดประชุมสามัญผู้ถือหุ้น ประจำปี 2558
จากสมาคมส่งเสริมผู้ลงทุนไทย
ตามภารกิจที่ได้รับมอบหมายจากสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) อยู่ในเกณฑ์ “ดีเลิศ” ด้วยคะแนนเต็ม 100 คะแนน เป็นระยะเวลาติดต่อกัน 2 ปี
ตั้งแต่ปี 2557 ถึงปี 2558 โดยบริษัทเป็น 1 ใน 162 บริษัทที่ได้รับคะแนนเต็ม 100 คะแนน
จากบริษัทจดทะเบียนที่เข้าร่วมโครงการทั้งสิ้น 575 บริษัท

5. บริษัทได้รับการประเมินจากสมาคมส่งเสริมสถาบันกรรมการบริษัทไทย (IOD)
เรื่องการกำกับดูแลกิจการของบริษัทจดทะเบียน ประจำปี 2558
โดยบริษัทได้รับคะแนนเฉลี่ยอยู่ในระดับร้อยละ 80-89 หรือระดับดีมาก เป็นระยะเวลาติดต่อกัน 4
ปี ตั้งแต่ปี 2555 ถึงปี 2558 ซึ่งระดับคะแนนที่บริษัทได้รับนั้นจัดอยู่ใน “Top Quartile”
ในกลุ่มบริษัทที่มี Market Capitalization 1,000-2,999 ล้านบาท
โดยบริษัทจดทะเบียนที่เข้าร่วมสำรวจในปี 2558 มีจำนวนทั้งสิ้น 588 บริษัท

6. บริษัทได้รับการประเมินระดับการพัฒนาความยั่งยืน (Sustainable Development)
เรื่องการป้องกันการมีส่วนเกี่ยวข้องกับคอร์รัปชัน (Anti-Corruption progress indicator)
ของบริษัทจดทะเบียนไทย ปี 2558 จากสถาบันไทยพัฒน์ ในระดับ 5 “Extended”
ซึ่งเป็นระดับสูงสุด

7. บริษัทย่อยได้รับการคัดเลือกให้เป็นผู้ให้บริการในด้านต่างๆ แก่ลูกค้า
รวมถึงได้รับการรับรองและรางวัลต่างๆ จากองค์กร หน่วยงาน และบริษัทคู่ค้า อาทิ

-   ได้รับการต่ออายุมาตรฐาน ISO 27001 ด้านความปลอดภัยของข้อมูล จาก บริษัท บูโร
    เวอริทัส ประเทศไทย จำกัด

-   ได้รับรางวัล IBM STG Competitive Win Back Partner จาก บริษัท ไอบีเอ็ม
    ประเทศไทย จำกัด

-   ได้รับรางวัล Symantec Valued Partner 2015

-   ได้รับรางวัล VMWare EUC Partner of the Year 2015

-   ได้รับความไว้วางใจจากสื่อทีวีดิจิตัลขนาดใหญ่ในการเลือกใช้ผลิตภัณฑ์และบริการด้าน Server
    & Storage และการบริหารจัดการข้อมูลสื่อ (Media Content) แบบครบวงจร

-   ได้รับความไว้วางใจจากบริษัทผู้บริหารสื่อในร้านค้าสะดวกซื้อ
    ให้เป็นผู้ให้บริการติดตั้งและดูแลระบบสื่อดิจิตัลในร้านสะดวกซื้อทั่วประเทศ

-   ได้รับความไว้วางใจจากบริษัทชั้นนำในประเทศไทยในการเลือกใช้ผลิตภัณฑ์และบริการต่างๆ
    เพื่อเพิ่มศักยภาพทางด้านเทคโนโลยีสารสนเทศ อาทิ

    -   IBM, HP และ Dell Server & Storage เพื่อเพิ่มศักยภาพและความจุของ Server
        รวมถึงการปรับปรุงให้สามารถรองรับกับระบบงานที่เปลี่ยนแปลงไป

    -   อุปกรณ์เครือข่ายสำหรับองค์กรและศูนย์สำรองข้อมูลระดับองค์กร

    -   BMC Control M เพื่อการบริหารจัดการปริมาณงานภาคบริการในศูนย์ข้อมูล

    -   Visualization Solution เพื่อการจัดการระบบคอมพิวเตอร์เสมือน

    -   ระบบงานเพื่อการรักษาความปลอดภัยของข้อมูล (Security Infrastructure
        Software)

    -   Mimix Software
        เพื่อสนับสนุนการทำแผนสำรองฉุกเฉินขององค์กรด้วยการสำรองข้อมูลแบบ Real Time

    -   บริการศูนย์สำรองข้อมูลและสำนักงานสำรองฉุกเฉิน

    -   อุปกรณ์มัลติมีเดีย Projector, Plasma & LCD Display และ CCTV
        สำหรับโรงแรม โรงละคร งานนิทรรศการขนาดใหญ่
        รวมถึงการนำไปใช้ในภาคการศึกษาของสถาบันการศึกษาชั้นนำ

    -   บริการด้านการเผยแพร่ข้อมูลดิจิตัลเพื่อการสื่อสาร สำหรับสถาบันการศึกษาชั้นนำ
        และสถานพยาบาลที่มีชื่อเสียง

    -   ดี-เวิร์ค (D-Work)
        ระบบงานบริหารทรัพยากรบุคคลที่ถูกพัฒนาโดยบริษัทย่อยให้บริการแก่องค์กรชั้นนำ
        ทั้งในรูปแบบการขายซอฟท์แวร์ และบริการรายเดือน (Software as a Service)

-   ได้รับความไว้วางใจจากตลาดหลักทรัพย์แห่งประเทศไทยในการเป็นผู้ให้บริการถ่ายทอดสดงาน
    บริษัทจดทะเบียนพบนักลงทุน (SET Opportunity Day) ตลอดทุกไตรมาส
    เป็นระยะเวลาติดต่อกันตั้งแต่ปี 2552 ถึงปี 2558

-   จ่ายเงินปันผลประจำปี 2557 ให้กับผู้ถือหุ้นในอัตรา 0.28 บาทต่อหุ้น
    เป็นจำนวนเงินรวมทั้งสิ้น 39,744,451.88 บาท ในเดือนพฤษภาคม 2558
    และจ่ายเงินปันผลระหว่างกาลจากผลการดำเนินงวด 6 เดือน ตั้งแต่วันที่ 1 มกราคม 2558
    ถึงวันที่ 30 มิถุนายน 2558 ให้กับผู้ถือหุ้นในอัตรา 0.12 บาทต่อหุ้น เป็นจำนวนเงินรวมทั้งสิ้น
    17,033,336.52 บาท ในเดือนกันยายน 2558

-   รับเงินปันผลจากผลการดำเนินงานประจำปี 2557 ของบริษัทย่อย: บริษัท ดาต้าโปร
    คอมพิวเตอร์ ซิสเต็มส์ จำกัด จำนวน 100,000,000.00 บาท ในเดือนพฤษภาคม 2558

-   บริษัท ดาต้าโปร คอมพิวเตอร์ ซิสเต็มส์ จำกัด ซึ่งเป็นบริษัทย่อย ได้ลงทุนใน Datapro
    Computer Systems (Myanmar) Company Limited
    ประกอบธุรกิจในการให้บริการเกี่ยวกับระบบคอมพิวเตอร์
    บริษัทดังกล่าวจดทะเบียนจัดตั้งขึ้นใหม่ในสาธารณรัฐแห่งสหภาพเมียนมาร์
    โดยมีทุนจดทะเบียนจำนวน 50,000 เหรียญสหรัฐอเมริกา (หุ้นสามัญ 50,000 หุ้น
    มูลค่าหุ้นละ 1 เหรียญสหรัฐอเมริกา) และมีบริษัทย่อยเป็นผู้ถือหุ้นทั้งหมดในสัดส่วนร้อยละ 100

โครงสร้างการถือหุ้นของบริษัทในบริษัทย่อย

ความสัมพันธ์กับกลุ่มธุรกิจของผู้ถือหุ้นใหญ่

- ไม่มี –

2. ลักษณะการประกอบธุรกิจ

โครงสร้างรายได้

โครงสร้างรายได้ของบริษัทและบริษัทย่อยในช่วง 3 ปีที่ผ่านมา

หน่วย : ล้านบาท

  ------------------------------------------------------------------------------------------------------------------
  ผลิตภัณฑ์ /บริการ                 ดำเนินการโดย   % การถือหุ้นของบริษัท 2558              2557              2556      
  ----------------------------- ------------- ---------------- --------- ------- --------- ------- --------- -------
                                                               รายได้     %       รายได้     %       รายได้     %

  รายได้จากการขายและบริการ                                                                                     

  - กลุ่มผลิตภัณฑ์ฮาร์ดแวร์ และซอฟต์แวร์ DCS           100.00           1,387.5   63.0    1,860.2   72.1    1,927.9   74.3

  - กลุ่มการบริการ                 DCS           100.00           799.0     36.3    708.0     27.4    654.7     25.2

  - ค่าเช่าและค่าบริการอาคารสำนักงาน PT                             14.8      0.7     12.4      0.5     13.2      2.2

  รวมรายได้จากการขายและบริการ                                    2,201.3   100.0   2,580.6   100.0   2,595.8   100.0
  ------------------------------------------------------------------------------------------------------------------

หมายเหตุ : DCS หมายถึง บริษัท ดาต้าโปร คอมพิวเตอร์ ซิสเต็มส์ จำกัด

2.1 ลักษณะผลิตภัณฑ์หรือบริการ

 ปัจจุบัน บริษัทดำเนินธุรกิจหลักคือ ลงทุนในธุรกิจเทคโนโลยีสารสนเทศ และให้เช่าอาคารสำนักงาน มีบริษัทย่อย 1 บริษัท คือ บริษัท ดาต้าโปร คอมพิวเตอร์ ซิสเต็มส์ จำกัด ซึ่งดำเนินธุรกิจเป็นผู้ให้บริการเทคโนโลยีสารสนเทศแบบครบวงจร (Total Enterprise Solution and Service Provider) มีผลิตภัณฑ์ที่บริษัทย่อยพัฒนาขึ้นเองและผลิตภัณฑ์ที่ได้รับการแต่งตั้งให้เป็นผู้แทนจำหน่ายจากบริษัทชั้นนำของโลก รวมถึงการให้บริการทางด้านเทคโนโลยีสารสนเทศด้านต่างๆ และลงทุนจดทะเบียนจัดตั้ง Datapro Computer Systems (Myanmar) Company Limited ในสาธารณรัฐแห่งสหภาพเมียนมาร์ เพื่อประกอบธุรกิจในการให้บริการเกี่ยวกับระบบคอมพิวเตอร์ โดยแบ่งกลุ่มผลิตภัณฑ์ออกเป็น 3 กลุ่ม ดังนี้

1. กลุ่มผลิตภัณฑ์ฮาร์ดแวร์

2. กลุ่มผลิตภัณฑ์ซอฟต์แวร์

3. กลุ่มงานบริการ

1. กลุ่มผลิตภัณฑ์ฮาร์ดแวร์ ประกอบด้วย

1) ผลิตภัณฑ์เทคโนโลยีสารสนเทศ (IT Products)

-   คอมพิวเตอร์ และหน่วยเก็บข้อมูล (Server & Storage) จาก ไอบีเอ็ม (IBM) เดลล์
    (Dell) ซิสโก้ ซิสเต็มส์ (Cisco Systems) เดล (Dell) และ ฮิวเลตต์-แพคการ์ด
    (Hewlett-Packard)

-   อุปกรณ์และระบบพื้นฐานเครือข่ายคอมพิวเตอร์สำหรับองค์กร (Network Infrastructure)
    และสำหรับศูนย์สำรองข้อมูล (Data Center Infrastructure) จาก ซิสโก้ ซีสเต็มส์
    (Cisco Systems) และ เอพีซี (APC)

-   อุปกรณ์พื้นฐานเพื่อการรักษาความปลอดภัยบนเครือข่ายคอมพิวเตอร์ (Security
    Infrastructure) จาก ซิสโก้ ซิสเต็มส์ (Cisco Systems) อัลล็อต (Allot) บลูโค้ต
    (Blue Coat) จูนิเปอร์ (Juniper) เว็บเซ็นส์ (Websense) อิมเพอร์วา (Imperva)
    เอเท็น (A10) เอฟไฟว์ (F5) ไซแมนเท็ค (Symantec) แม็คอาฟี (McAfee) พาโล
    อัลโต (Palo Alto) เดล (Dell) ฮิวเลตต์-แพคการ์ด (Hewlett-Packard)
    อินโฟบล็อกซ์ (InfoBlox) ไฟเออร์อาย (FireEye) อาร์เอสเอ (RSA) วาสโก้
    (Vasco) กิกามอน (Gigamon) ริเวอร์เบด (Riverbed) และ เช็คพอยท์ (Check
    Point)

-   อุปกรณ์เพื่อการบริหารการสื่อสารด้วยภาพและเสียงผ่านเครือข่าย (Voice and Unified
    Communications Products) จาก ซิสโก้ ซิสเต็มส์ (Cisco Systems)

-   อุปกรณ์เสริมและอุปกรณ์ต่อพ่วงอื่นๆ อาทิ เครื่องพิมพ์ เทปบันทึกข้อมูลจาก ไอบีเอ็ม (IBM)
    เดลล์ (Dell) ฮิวเลตต์-แพคการ์ด (Hewlett-Packard) และอิเมชั่น (Imation)

-   อุปกรณ์สำรองไฟฟ้าฉุกเฉิน หรือ UPS จาก เอพีซี (APC)

2) ผลิตภัณฑ์มัลติมีเดีย (Multimedia Products)

-   เครื่องฉายภาพ (Projector) ระบบ LCD, DLP และ LCOS จากแคนนอน (Canon)
    พานาโซนิค (Panasonic) และ ฮิตาชิ (Hitachi)

-   เครื่องฉายภาพจากวัตถุ 3 มิติ (Visualizer) จาก เอเวอร์ วิชั่น (Aver Vision)
    เอลโม (Elmo) ราซ (Razr) และ ซัมซุง (Samsung)

-   จอรับภาพ จาก แกรนด์วิว (Grand view) ดาไลท์ (Dalite) เวอร์เทคซ์ (Vertex)
    และ ราสซ์ (Razr)

-   กล้องวงจรปิด (CCTV) และกล้องวงจรปิดผ่านระบบเครือข่าย (IP Camera) จาก แคนนอน
    (Canon) แอลจี (LG) เอเวอร์ วิชั่น (Aver Vision) พานาโซนิค (Panasonic)
    และซัมซุง (Samsung)

-   กระดานอิเล็กทรอนิกส์ (Interactive Board) จาก ฮิตาชิ (Hitachi) และ พานาโซนิค
    (Panasonic)

-   ชุดอุปกรณ์เพื่อการประชุมผ่านวิดีโอ (Video Conference) จาก เอเวอร์ วิชั่น (Aver
    Vision) และ พานาโซนิค (Panasonic)

-   อุปกรณ์ Training Response Systemไร้สายจาก เควี อิเล็คทรอนิคส์ (KV
    Electronics)

-   อะไหล่สำหรับทุกผลิตภัณฑ์มัลติมีเดียที่บริษัทย่อยเป็นตัวแทนจำหน่าย

3) อุปกรณ์เพื่อการสื่อสารข้อมูลระบบดิจิตัลผ่านระบบเครือข่ายความเร็วสูง (Digital Content
Products) ซึ่งบริษัทย่อยเป็นผู้นำมาพัฒนาเอง

2. กลุ่มผลิตภัณฑ์ซอฟต์แวร์ ประกอบด้วย

1) ซอฟต์แวร์ระบบงานธุรกิจและระบบบริหารองค์กร (Business Application Software)

-   ซอฟต์แวร์บริหารงานบุคคลที่บริษัทพัฒนาขึ้นเอง (Human Capital Management)

-   ซอฟท์แวร์เพื่อการบริหารข้อมูลผ่านระบบเครือข่ายความเร็วสูงที่บริษัทพัฒนาขึ้นเอง (Digital
    Content Management Software)

2) ระบบปฏิบัติการและฐานข้อมูล (Operating System and Database)

-   ซอฟต์แวร์ระบบฐานข้อมูล (Database) จาก ไอบีเอ็ม (IBM) ออราเคิล (Oracle)
    และไมโครซอฟท์ (Microsoft)

-   ระบบปฏิบัติการ (Operating Systems) จาก ไอบีเอ็ม (IBM) ไมโครซอฟท์
    (Microsoft) และ ลินุคซ์ (Linux)

3) ซอฟท์แวร์เครื่องมืออรรถประโยชน์ (Tools & Utilities Software)

-   ซอฟต์แวร์บริหารงานเทคโนโลยีสารสนเทศ (IT Service Management Software)
    จากบีเอ็มซี (BMC)

-   ซอฟท์แวร์ระบบงานอัตโนมัติเพื่อการบริหารงานศูนย์สำรองข้อมูล (Data Center
    Automation) จาก บีเอ็มซี (BMC)

-   ซอฟท์แวร์เพื่อการบริหารระบบคอมพิวเตอร์ขนาดใหญ่ (Mainframe Solution) จาก
    บีเอ็มซี (BMC)

-   ซอฟท์แวร์ระบบงานอัตโนมัติเพื่อการบริการจัดการปริมาณงาน (Workload Automation)
    จาก บีเอ็มซี (BMC)

-   ซอฟท์แวร์เพื่อการพัฒนาระบบงาน (Application and Development Tools) จาก
    ไอบีเอ็ม (IBM)

-   ซอฟท์แวร์เพื่อการสำรองและกู้ข้อมูล (Backup and Recovery Software และ High
    Availability Software) จาก ฮิวเลตต์-แพคการ์ด (Hewlett-Packard) ไอบีเอ็ม
    (IBM) ออราเคิล (Oracle) ไซแมนเทค (Symantec) ซีเอ (CA) และวิชั่น (Vision)

-   ซอฟต์แวร์เพื่อการบริหารจัดการเทคโนโลยีสารสนเทศพื้นฐาน (Infrastructure
    Management) จาก บีเอ็มซี (BMC)

-   ซอฟท์แวร์พื้นฐานเพื่อการรักษาความปลอดภัยบนเครือข่ายคอมพิวเตอร์ (Security
    Infrastructure Software) จาก ซิสโก้ ซิสเต็มส์ (Cisco Systems) อัลล็อต
    (Allot) บลูโค้ต (Blue Coat) จูนิเปอร์ (Juniper) เว็บเซ็นส์ (Websense)
    อิมเพอร์วา (Imperva) เอเท็น (A10) เอฟไฟว์ (F5) ไซแมนเท็ค (Symantec)
    แม็คอาฟี (McAfee) พาโล อัลโต (Palo Alto) เดล (Dell) ฮิวเลตต์-แพคการ์ด
    (Hewlett-Packard) อินโฟบล็อกซ์ (InfoBlox)ไฟเออร์อาย (FireEye) อาร์เอสเอ
    (RSA) วาสโก้ (Vasco) กิกามอน (Gigamon) ริเวอร์เบด (Riverbed) และ เช็คพอยท์
    (Check Point)

-   ซอฟท์แวร์จดหมายอิเลคทรอนิค (Email) จาก ไมโครซอฟท์ (Microsoft)

-   ซอฟท์แวร์เพื่อการบริหารระบบเครือข่าย (Network Management) จาก ซิสโก้ ซิสเต็มส์
    (Cisco Systems) ซีเอ (CA) และโซลาร์วินด์ (Solar Wind)

-   ซอฟต์แวร์เพื่อการจัดการและควบคุมเครื่องคอมพิวเตอร์จากศูนย์บริการ (Remote Support)
    จาก บอมการ์ (Bomgar)

-   ระบบคอมพิวเตอร์เสมือนจริง (Virtualization Software) จาก ไมโครซอฟท์
    (Microsoft) และ วีเอ็มแวร์ (VMWare)

3. กลุ่มงานบริการ ประกอบด้วย

-   บริการหลังการขายในทุกผลิตภัณฑ์ที่บริษัทเป็นผู้พัฒนาหรือเป็นตัวแทนจำหน่าย

-   บริการ SaaS (Software as a Service)

-   บริการศูนย์คอมพิวเตอร์และศูนย์สำรองข้อมูล (Data Center & Disaster Recovery
    Center)

-   บริการสำนักงานสำรองฉุกเฉิน (Office Continuity Service)

-   บริการไอทีเอาต์ซอร์ส (IT Managed Service)

-   บริการบำรุงรักษารายปีสำหรับอุปกรณ์ฮาร์ดแวร์และซอฟท์แวร์ (Annual Maintenance
    Services)

-   บริการสัญญาป้องกันความเสียหายของอุปกรณ์คอมพิวเตอร์ (Preventive Maintenance)

-   ให้คำปรึกษาการจัดการระบบห้องเครื่องคอมพิวเตอร์ขนาดใหญ่
    และการวางแผนการสำรองข้อมูลฉุกเฉิน

-   บริการการทดสอบระบบความปลอดภัยของข้อมูลในเครือข่ายองค์กร

-   บริการให้เช่าใช้ผลิตภัณฑ์ฮาร์ดแวร์ อุปกรณ์เทคโนโลยีสารสนเทศ และอุปกรณ์มัลติมีเดีย

-   บริการเดินสายและติดตั้งอุปกรณ์เครือข่ายและอุปกรณ์สำรองไฟฟ้า

-   บริการพัฒนาโปรแกรมประยุกต์

-   บริหารและจัดการสื่อข้อมูลผ่านเครือข่ายความเร็วสูง อาทิ การผลิตสื่อดิจิตัล
    การถ่ายทอดสดสัญญาณภาพและเสียง

 2.2 การตลาดและการแข่งขัน

นโยบายการตลาด

บริษัทและบริษัทย่อยเน้นนโยบายการตลาดโดยการให้บริการที่มีคุณภาพดีที่สุดสำหรับลูกค้า
เพื่อส่งเสริมความสำเร็จในการดำเนินธุรกิจของลูกค้าด้วยการเป็นผู้ให้บริการเทคโนโลยีสารสนเทศแบบครบวงจร
ตามความต้องการของลูกค้า (Customer Needs) ทั้งลูกค้าเดิมและลูกค้าใหม่อย่างต่อเนื่อง
ไม่ว่าจะเป็นการใช้ฮาร์ดแวร์และซอฟต์แวร์จากเจ้าของผลิตภัณฑ์ที่มีความแข็งแกร่ง
มีการวิจัยและพัฒนาอยู่ตลอดเวลา
หรือซอฟต์แวร์ที่พัฒนาขึ้นเองเพื่อการสร้างมูลค่าเพิ่มให้สอดคล้องตามความต้องการของลูกค้าอย่างครบถ้วน
ด้วยศูนย์ข้อมูลและศูนย์สำรองข้อมูลที่สมบูรณ์แบบ
เพื่อการบริการด้านคลาวด์คอมพิวติ้งและบริการด้านเอาต์ซอร์สที่หลากหลายตามความต้องการของลูกค้า
ด้วยบุคลากรที่มีคุณภาพและประสบการณ์สูงในการให้บริการและคำปรึกษาแก่ลูกค้าที่แตกต่างจากผู้ประกอบการรายอื่นและสอดคล้องกับความต้องการของลูกค้าด้วยเทคโนโลยีทั้งรุ่นปัจจุบันและรุ่นที่ผ่านมา

-   กลยุทธ์การตลาด

บริษัทและบริษัทย่อยมุ่งเน้นการให้บริการกับลูกค้า
ในการสร้างความแข็งแกร่งและความสำเร็จให้แก่ธุรกิจของลูกค้า
โดยมีทีมงานด้านการขายและด้านการตลาดที่มีความรู้ ความเข้าใจในผลิตภัณฑ์เป็นอย่างดี
สามารถให้คำแนะนำ ให้ข้อมูลของผลิตภัณฑ์และการบริการ
โดยมุ่งเน้นที่ประโยชน์สูงสุดที่ลูกค้าจะได้รับเป็นหลัก
รวมถึงการสร้างความสัมพันธ์ที่ดีและการให้บริการอย่างต่อเนื่องในระยะยาว โดยมีกลยุทธ์ดังนี้

1)
การพัฒนาและคงไว้ซึ่งกระบวนการทำงานในการให้บริการให้ได้ตามมาตรฐานที่เป็นที่ยอมรับในระดับสากล
อาทิ ISO 20000 เรื่องการให้บริการทางด้านเทคโนโลยีสารสนเทศ ISO 22301
เรื่องความต่อเนื่องในการดำเนินธุรกิจ และ ISO 27001 เรื่องความปลอดภัยของข้อมูล

2) การสร้างความพร้อมเข้าสู่ตลาดผู้ให้บริการคลาวด์คอมพิวติ้ง (Cloud Computing Service
Provider) ที่มีพร้อมทั้งศูนย์คอมพิวเตอร์ที่ได้มาตรฐาน อุปกรณ์คอมพิวเตอร์ ระบบเครือข่าย
และระบบรักษาความปลอดภัย รวมทั้งระบบงานที่ใช้บนคลาวด์ หรือ Software as a Service
ที่ให้ผู้ใช้งานใช้บริการและชำระค่าบริการเป็นรายเดือนตามปริมาณการใช้งานจริง (Pay per
use)

3) การมีผลิตภัณฑ์และบริการที่แข็งแกร่งและครบถ้วน เพื่อครอบคลุมธุรกิจทุกด้านของลูกค้า

4) การขยายการให้บริการด้วยการบริการประเภทใหม่และการพัฒนาแบบตัวอย่างสำหรับธุรกิจ
(Business Model)

5) การสร้างพันธมิตรกับผู้ให้บริการเทคโนโลยีสารสนเทศรายอื่น
ทั้งภายในประเทศและประเทศเพื่อนบ้าน
เพื่อร่วมนำเสนอสินค้าและบริการที่พร้อมสำหรับองค์กรหรือภาคอุตสาหกรรมขนาดใหญ่ทั้งในประเทศและประเทศใกล้เคียง
การสร้างพันธมิตรกับผู้ประกอบการธุรกิจที่สำคัญเพื่อเป็นแม่แบบในการให้บริการเทคโนโลยีสารสนเทศ
อาทิ ด้านโรงพยาบาล ด้านการศึกษา ด้านนิคมอุตสาหกรรม ด้านโรงแรม เป็นต้น

  6) การพัฒนาและเป็นเจ้าของทรัพย์สินทางปัญญา เพื่อการขยายธุรกิจในการให้บริการให้ครบถ้วน
  อาทิ ด้านทรัพยากรบุคคล ด้านงานบัญชีและการเงิน เป็นต้น

  7) การมีบุคลากรที่มีความเชี่ยวชาญสูงและได้รับประกาศนียบัตรซึ่งเป็นที่ยอมรับในระดับสากล
  เพื่อสร้างความเชื่อมั่นและสามารถตอบสนองความต้องการของลูกค้าได้อย่างมีประสิทธิภาพและสร้างความพึงพอใจให้กับลูกค้า

  8)
  การร่วมมือกับสถาบันการศึกษาเพื่อวางแผนและพัฒนาในการขยายและเพิ่มประสิทธิภาพของบุคลากรเพื่อรองรับการให้บริการและการพัฒนาซอฟต์แวร์ตามความต้องการของลูกค้าทั้งในและต่างประเทศ

  9) การมุ่งเน้นการส่งมอบบริการที่มีคุณภาพดีที่สุดสำหรับลูกค้า (Best Quality Service
  Provider)

-   ลักษณะลูกค้าและกลุ่มเป้าหมาย

บริษัทและบริษัทย่อยมีลูกค้าและกลุ่มเป้าหมายเป็นองค์กรภาคเอกชนและรัฐวิสาหกิจตั้งแต่ขนาดกลางไปถึงขนาดใหญ่
เช่น สถาบันการเงิน ธุรกิจการบริการ ธุรกิจประกันภัย ธุรกิจการขนส่งและการคมนาคม
ธุรกิจการสื่อสารและโทรคมนาคม ธุรกิจอสังหาริมทรัพย์ ธุรกิจสื่อสารมวลชนและการโฆษณา
ธุรกิจยานยนต์ ธุรกิจสินค้าอุปโภคและบริโภค ธุรกิจปิโตรเคมี ธุรกิจเสื้อผ้าและสิ่งทอ เป็นต้น
รวมทั้งได้มีการขยายกลุ่มเป้าหมายไปยังประเทศเพื่อนบ้าน
โดยเฉพาะสาธารณรัฐแห่งสหภาพเมียนมาร์ บริษัทย่อยได้เข้าไปจดทะเบียนจัดตั้ง Datapro
Computer Systems (Myanmar) Company Limited แล้วเสร็จในปี 2558
เพื่อดำเนินกิจการการให้บริการด้านเทคโนโลยีสารสนเทศสำหรับองค์กร ทั้งนี้
กลุ่มเป้าหมายในการขยายฐานลูกค้ามี ดังนี้

1)  กลุ่มลูกค้าในนิคมอุตสาหกรรมต่างๆ
    ด้วยการสร้างพันธมิตรกับเจ้าของนิคมอุตสาหกรรมเพื่อให้บริการกับบริษัทและโรงงานต่างๆ
    ที่อยู่ภายในนิคมอุตสาหกรรม

2)  กลุ่มลูกค้าต่างประเทศที่มีธุรกิจในประเทศไทย
    ด้วยการสร้างพันธมิตรกับผู้ให้บริการต่างประเทศที่ขาดบุคลากรที่มีประสบการณ์ในการให้บริการในประเทศไทย

3)  กลุ่มลูกค้าต่างประเทศที่มีความต้องการเฉพาะด้าน
    ด้วยการสร้างพันธมิตรกับสถาบันการศึกษาเพื่อพัฒนาบุคลากรร่วมกันในการพัฒนาซอฟต์แวร์ให้สอดคล้องกับความต้องการ

4)  กลุ่มอุตสาหกรรมเทคโนโลยีขั้นสูง ด้วยการพัฒนาแบบตัวอย่าง (Business Model)
    ร่วมกับเจ้าของผลิตภัณฑ์และผู้เชี่ยวชาญในอุตสาหกรรมนี้โดยเฉพาะ
    เพื่อการติดตั้งที่รวดเร็วให้กับลูกค้า

5)  กลุ่มลูกค้าอุตสาหกรรมและธุรกิจการให้บริการต่างๆ
    ที่มีความต้องการเพิ่มประสิทธิภาพการทำงาน
    ด้วยการเป็นพันธมิตรกับผู้จัดจำหน่ายเพื่อการให้บริการที่สอดคล้องกับความต้องการของลูกค้า

6)  กลุ่มลูกค้าที่ประกอบธุรกิจให้บริการดูแลรักษาสุขภาพ (Healthcare Organization)
    ประกอบด้วย โรงพยาบาล ศูนย์สุขภาพ คลินิกทั่วไป
    ด้วยระบบซอฟต์แวร์ประยุกต์สำหรับให้บริการผู้ป่วยหรือผู้เข้ารับการดูแลสุขภาพ

7)  กลุ่มลูกค้าในอุตสาหกรรมหนัก เช่น ปูนซีเมนต์และอุตสาหกรรมเหล็ก เป็นต้น
    ด้วยการร่วมมือเป็นโครงการร่วมกับผู้ให้บริการเทคโนโลยีสารสนเทศรายอื่น

8)  กลุ่มลูกค้าต่างประเทศ
    ซึ่งยังคงมีความต้องการด้านการบริการและการพัฒนาซอฟต์แวร์ด้วยภาษาในรุ่นต่างๆ เช่น
    กลุ่มลูกค้าในประเทศญี่ปุ่น เป็นต้น

9)  กลุ่มลูกค้าองค์กรต่างประเทศที่ประกอบธุรกิจในอุตสาหกรรมหนักในประเทศไทยและประสงค์จะใช้บริการเอาต์ซอร์ส
    ประกอบด้วย อุตสาหกรรมเหล็ก อุตสาหกรรมรถยนต์ เป็นต้น

10) กลุ่มลูกค้าธุรกิจการเงิน เช่น สถาบันการเงิน ระดับกลาง และระดับเล็ก (SME) เป็นต้น

11) กลุ่มลูกค้าและคู่ค้าในสาธารณรัฐแห่งสหภาพเมียนมาร์ เช่น ธุรกิจสื่อสารและโทรคมนาคม
    ธุรกิจเทคโนโลยีสารสนเทศ สถาบันการเงิน และธุรกิจโรงแรม เป็นต้น

-   การจำหน่ายและช่องทางการจำหน่าย

ปกติการจำหน่ายผลิตภัณฑ์และบริการของบริษัทโดยส่วนใหญ่บริษัทจะติดต่อและเจรจากับลูกค้าโดยตรง
ซึ่งเป็นกลุ่มลูกค้าที่เป็นองค์กรขนาดกลางถึงขนาดใหญ่
เพื่อนำเสนอผลิตภัณฑ์และบริการที่ดีและเหมาะสมกับความต้องการของลูกค้าแต่ละรายได้อย่างมีประสิทธิภาพและประสิทธิผลสูงสุดต่อองค์กรของลูกค้า
นอกจากนั้น กลุ่มพันธมิตรทางธุรกิจที่มีการพัฒนาความร่วมมือมาอย่างต่อเนื่อง
ยังเป็นอีกช่องทางหนึ่งที่ช่วยส่งเสริมให้เกิดการจัดจำหน่ายได้มากขึ้นเป็นลำดับ

สภาพการแข่งขันภายในอุตสาหกรรม

แนวโน้มของเทคโนโลยีใหม่ๆ ยังคงมีความเคลื่อนไหวในตลาดอย่างต่อเนื่อง
ผนวกกับการเร่งฟื้นฟูสภาพเศรษฐกิจโดยรวม
ที่เทคโนโลยีสารสนเทศได้เข้ามามีบทบาทสำคัญเป็นอย่างมาก
โดยเฉพาะเรื่องความปลอดภัยของระบบงานและข้อมูล
รวมถึงความต่อเนื่องในการดำเนินธุรกิจในภาวะเหตุการณ์ไม่ปกติ
ทำให้องค์กรธุรกิจต้องพิจารณาเรื่องการลงทุนและเลือกใช้เทคโนโลยีสารสนเทศให้สามารถรองรับกับสถานการณ์ต่างๆ
ได้อย่างทันเหตุการณ์

ในยุคสมัยที่เปลี่ยนแปลงไปอย่างรวดเร็ว จากเทคโนโลยีคลาวด์คอมพิวติ้ง โซเชียลมีเดีย และ Big
Data ที่องค์กรธุรกิจให้ความสนใจอย่างชัดเจนและต่อเนื่อง สู่เทคโนโลยีของ Internet of
Things (IoT) ที่เครื่องมือต่างๆ มีศักยภาพเพิ่มมากขึ้น
มีความสามารถในการเชื่อมต่อระบบเครือข่ายของอุปกรณ์ต่างๆ (Things) ให้สามารถส่งข้อมูล
เพื่อคิดคำนวณ และแลกเปลี่ยนข้อมูลกันได้

สำนักวิจัยมาชินา (Machina Research) ที่มีความเชี่ยวชาญด้านไอโอทีกล่าวเมื่อเดือนเมษายน
2558 ว่าตลาดไอโอทีจะมีมูลค่าเพิ่มจาก 900 ล้านเหรียญสหรัฐ (หรือประมาณ 28,000 ล้านบาท)
ใน พ.ศ. 2557 เป็น 4.3 ล้านล้านเหรียญสหรัฐ (หรือประมาณ 137 ล้านล้านบาท) ในปี พ.ศ.
2567 ส่วนสำนักวิจัย “แม็คคินซี่ (McKinsey)” ก็กล่าวเมื่อเดือนมิถุนายน 2558
ว่าผลกระทบของไอโอทีต่อเศรษฐกิจจะสูงถึง 11.1 ล้านล้านเหรียญสหรัฐ (หรือประมาณ 355
ล้านล้านบาท) ใน พ.ศ. 3068

เทคโนโลยีที่มีความสามารถมากขึ้น ทำให้องค์กรธุรกิจ
ยิ่งต้องมุ่งเน้นเรื่องของการจัดเก็บข้อมูลอย่างเป็นระบบ
มีการจัดการกับระบบเครือข่ายที่รวดเร็วและมีประสิทธิภาพ
มีระบบรักษาความปลอดภัยของข้อมูลที่เข้มแข็ง ซึ่งจะเห็นได้ว่า
ธุรกิจของบริษัทย่อยมีเครื่องมือและบริการที่สามารถรองรับกับกระแสความเปลี่ยนแปลงดังกล่าวได้เป็นอย่างดี
มีศูนย์คอมพิวเตอร์และศูนย์สำรองข้อมูลฉุกเฉิน
ที่รวมถึงสำนักงานสำรองฉุกเฉินซึ่งได้เปิดให้บริการมาตั้งแต่ปี พ.ศ. 2552
และมีการพัฒนาและปรับปรุงอย่างต่อเนื่องทำให้มีความพร้อมในการให้บริการเป็นศูนย์ข้อมูลที่สามารถรองรับข้อมูลขนาดใหญ่ที่มีความปลอดภัยของข้อมูลตามมาตรฐานสากล
อีกทั้งยังเป็นศูนย์คอมพิวเตอร์และสำนักงานสำรองที่ห่างไกลจากความเสี่ยงต่างๆ อีกด้วย

สภาวะการแข่งขันในอุตสาหกรรมเทคโนโลยีที่บริษัทดำเนินธุรกิจอยู่มีการแข่งขันค่อนข้างสูงจากผู้ประกอบการทั้งในประเทศและต่างประเทศ
บริษัทจึงต้องสร้างความแตกต่างจากผู้ประกอบการรายอื่นด้วยการเป็นผู้ให้บริการเทคโนโลยีสารสนเทศแบบครบวงจร
ที่คงไว้ซึ่งคุณภาพและมาตรฐานอันเป็นที่ยอมรับในระดับสากล
โดยบุคลากรมืออาชีพที่ได้รับการอบรมอย่างต่อเนื่องและมีประสบการณ์สูง
จนเป็นที่ยอมรับจากองค์กรชั้นนำมาอย่างยาวนาน
นับเป็นกลยุทธ์ที่สำคัญในการเป็นหนึ่งในผู้นำทางด้านเทคโนโลยีสารสนเทศในประเทศไทยที่กำลังจะก้าวเข้าสู่ปีที่
30 ในปี พ.ศ. 2559 นี้

2.3 การจัดหาผลิตภัณฑ์และบริการ

จากการเป็นผู้ให้บริการเทคโนโลยีสารสนเทศอย่างครบวงจร
บุคลากรผู้ให้บริการจึงเป็นสิ่งสำคัญมาก
บริษัทได้ลงทุนในการสร้างและดูแลรักษาบุคลากรที่มีประสิทธิภาพด้วยการให้การอบรมทั้งภายในและภายนอกองค์กร
มีเครื่องมือทางเทคโนโลยีสารสนเทศและศูนย์คอมพิวเตอร์ซึ่งมีอุปกรณ์ที่ทันสมัย
เพื่อการฝึกฝนและพัฒนาระบบงานในการให้บริการลูกค้า
รวมถึงการว่าจ้างผู้เชี่ยวชาญเฉพาะด้านในธุรกิจและเทคโนโลยีใหม่ๆ
เพื่อสร้างความรู้ความชำนาญให้กับบุคลากรของบริษัทในการสร้างความเชื่อมั่นให้แก่ลูกค้าที่รับการบริการของบริษัท
และพัฒนาบุคลากรเพื่อให้สอดคล้องกับการพัฒนาเทคโนโลยีประเภทต่างๆ
ตามเทคโนโลยีที่ลูกค้าต้องการ

สำหรับผลิตภัณฑ์เทคโนโลยีสารสนเทศนั้น
บริษัทเป็นทั้งผู้นำเข้าโดยตรงและเป็นตัวแทนจำหน่ายผลิตภัณฑ์ที่มีชื่อเสียงระดับชั้นนำของโลกและมีสาขาในประเทศไทย
ได้แก่ ผลิตภัณฑ์จาก IBM, Hewlett-Packard, Dell, Cisco, Symantec, Panasonic,
Canon, Hitachi โปรแกรมสำเร็จรูปจาก IBM, BMC, ORACLE, Microsoft และอื่นๆ
อีกมากจากประเทศต่างๆ อาทิ ญี่ปุ่น สหรัฐอเมริกา ฝรั่งเศส และอังกฤษ เป็นต้น
นอกจากนี้เพื่อให้ทันต่อการเปลี่ยนแปลงเทคโนโลยีและความต้องการของลูกค้า
บริษัทได้มีการจัดหาและคัดเลือกผลิตภัณฑ์ใหม่ๆ ที่มีคุณภาพและได้รับการยอมรับในระดับสากล
ด้วยการทำสัญญาการเป็นคู่ค้ากับบริษัทเจ้าของผลิตภัณฑ์ที่มีการดำเนินธุรกิจที่น่าเชื่อถือและเป็นที่ยอมรับจากผู้ใช้งานทั่วโลก
อาทิ ซอฟท์แวร์พื้นฐานเพื่อการรักษาความปลอดภัยบนเครือข่ายคอมพิวเตอร์
ซึ่งเพิ่มขึ้นจากเดิมหลายรายการ
เพื่อให้มีความหลากหลายในการตอบสนองต่อการใช้งานของลูกค้าที่แตกต่างกัน
รวมถึงการให้บริการใช้ซอฟท์แวร์บนระบบคลาวด์คอมพิวติ้งแบบจ่ายตามการใช้งานจริง (Pay per
use) ได้แก่ ระบบงาน D-Work ซึ่งเป็นระบบงานบริหารทรัพยากรบุคคล (Human Capital
Management) เป็นต้น นอกจากนี้
บริษัทยังคงพัฒนาศักยภาพของการใช้เทคโนโลยีของอินเตอร์เน็ตความร็วสูงรูปแบบต่างๆ
ในการถ่ายทอดสัญญาณภาพและเสียงที่มีคุณภาพสูงอย่างต่อเนื่อง

ตลอดระยะเวลา 29 ปีที่ผ่านมา ถึงแม้ว่าผลิตภัณฑ์และบริการที่บริษัทเป็นตัวเทนจะมีความหลากหลาย
แต่บริษัทก็มิได้หยุดยั้งในการสร้างมูลค่าเพิ่มจากผลิตภัณฑ์และบริการเหล่านี้
บริษัทยังคงมุ่งเน้นที่จะให้บริการลูกค้าอย่างต่อเนื่องจนเป็นที่ยอมรับจากทั้งคู่ค้าและองค์กรชั้นนำมาอย่างยาวนาน
ดังนั้นโอกาสที่จะได้รับผลกระทบจากการสูญเสียจากการให้บริการและการเป็นผู้แทนจำหน่ายจึงมีน้อย

2.4 งานที่ยังไม่ได้ส่งมอบ

ณ วันที่ 31 ธันวาคม 2558 บริษัทย่อยมีงานตามโครงการที่ยังไม่ได้ส่งมอบรวมมูลค่า 46.58
ล้านบาท

3. ปัจจัยความเสี่ยง

กรอบการบริหารความเสี่ยง

บริษัทย่อยได้พัฒนาระบบการบริหารความเสี่ยงโดยนำกรอบข้อกำหนด หลักการ
และแนวทางของระบบการบริหารความเสี่ยง ISO 31000:2009 และ COSO ERM
ซึ่งเป็นมาตรฐานสากลสำหรับการจัดการความเสี่ยงมาประยุกต์ใช้ในการวิเคราะห์ความเสี่ยงและประเมินความเสี่ยงตามหลักการ
ขั้นตอน และแนวทางปฏิบัติ

บริษัทย่อยได้แต่งตั้งคณะกรรมการบริหารความเสี่ยง เพื่อกำหนดนโยบาย เกณฑ์ในการวิเคราะห์
วัดระดับค่าความเสี่ยง และการจัดลำดับความเสี่ยง
ที่รวมถึงการวิเคราะห์ความเสี่ยงที่อาจเกิดจากการปฏิบัติที่ไม่สอดคล้องกับนโยบายการต่อต้านการทุจริตคอร์รัปชั่นของบริษัท
พรีเมียร์ เทคโนโลยี จำกัด (มหาชน) ที่ประกาศใช้เมื่อวันที่ 12 พฤษภาคม 2557
และได้รับการรับรองสถานะให้เป็นสมาชิกแนวร่วมปฏิบัติของภาคเอกชนไทยในการต่อต้านทุจริตอย่างเป็นทางการเมื่อวันที่
4 กรกฎาคม พ.ศ. 2557 โดยพิจารณาจากการประเมินโอกาสที่จะเกิดความเสี่ยง
(Likelihood) และความรุนแรงของผลกระทบจากเหตุการณ์ความเสี่ยง (Impact)
เพื่อเป็นมาตรฐานให้คณะทำงานด้านพัฒนากระบวนงานภายใน
และการบริหารความเสี่ยงที่ได้รับการแต่งตั้งจากทุกส่วนงานขององค์กร นำไปใช้ในการวิเคราะห์
ประเมินความเสี่ยง
และจัดทำแผนในการควบคุมความเสี่ยงที่เกิดขึ้นให้อยู่ในระดับที่บริษัทยอมรับได้โดยอ้างอิงจากประกาศเรื่องนโยบายการบริหารความเสี่ยง
(ลงวันที่ 1 มกราคม 2556)
ตลอดจนการกำหนดให้มีการทบทวนและติดตามอย่างต่อเนื่องเป็นรายไตรมาส

นอกจากนี้ บริษัทย่อยได้ประกาศนโยบายการบริหารความเสี่ยง และได้จัดทำคู่มือบริหารความเสี่ยง
เมื่อวันที่ 27 ตุลาคม 2557
เพื่อเผยแพร่ให้พนักงานรับทราบและใช้เป็นคู่มือการปฏิบัติงานด้านบริหารความเสี่ยง
ซึ่งคู่มือดังกล่าวครอบคลุมความเสี่ยงด้านการทุจริตและคอร์รัปชั่น

การบริหารความเสี่ยงดังกล่าว
จะช่วยให้องค์กรสามารถเพิ่มประสิทธิภาพในการดำเนินงานและการกำกับดูแลสร้างความเชื่อมั่นให้กับผู้มีส่วนได้เสียปรับปรุงประสิทธิภาพของระบบการจัดการและความยืดหยุ่น
ตอบสนองต่อการเปลี่ยนแปลงได้อย่างมีประสิทธิภาพ และปกป้องธุรกิจสินค้า และบริการ ของบริษัท

โครงสร้างและความรับผิดชอบในการบริหารความเสี่ยง

คณะกรรมการบริษัท
และคณะกรรมการตรวจสอบมีหน้าที่กำหนดนโยบายและกำกับดูแลการบริหารความเสี่ยง
รวมถึงแนวทางการจัดการความเสี่ยงที่สำคัญของบริษัท
โดยมีคณะกรรมการตรวจสอบทำหน้าที่ประเมินประสิทธิภาพการบริหารความเสี่ยง
ส่งเสริมให้เกิดวัฒนธรรมการบริหารความเสี่ยงภายในบริษัท
พิจารณาอนุมัติระดับความเสี่ยงที่ยอมรับได้ และระดับเบี่ยงเบนที่ยอมรับได้สำหรับบริษัท (Risk
Appetite & Risk Tolerance)

คณะทำงานเพื่อการบริหารความเสี่ยง
บริษัทย่อยได้ประกาศแต่งตั้งคณะทำงานเพื่อการบริหารความเสี่ยงออกเป็น 2 ชุด
พร้อมทั้งได้กำหนดหน้าที่ความรับผิดชอบไว้ดังนี้

1. คณะกรรมการบริหารความเสี่ยง ประกอบด้วย ผู้บริหารจากหน่วยงานหลักของบริษัทย่อย
โดยมีหน้าที่ดังนี้

-   กำหนด / แนะนำ / อนุมัติกรอบ และแนวทางการบริหารความเสี่ยงของบริษัท
    ซึ่งประกอบด้วยนโยบายการบริหารความเสี่ยง โครงสร้างการบริหารความเสี่ยง
    ความเสี่ยงที่ยอมรับได้ และกระบวนการบริหารความเสี่ยง

-   สนับสนุน / ส่งเสริม / พัฒนา สื่อสาร
    การบริหารความเสี่ยงและการควบคุมภายในให้เป็นกระบวนการที่ต่อเนื่อง
    เป็นไปตามวัตถุประสงค์และเป้าหมายของบริษัท และเป็นวัฒนธรรมในองค์กร

-   ติดตาม / ให้ข้อสังเกต / กำกับดูแล การบริหารความเสี่ยงให้เป็นไปตามนโยบาย
    และคู่มือการบริหารความเสี่ยงและรายงานต่อกรรมการผู้จัดการเป็นรายไตรมาส
    หรือนำเสนอกรรมการผู้จัดการเพื่อพิจารณาอนุมัติ (ถ้ามี)

-   จัดให้มีการประชุมผลการดำเนินงานตามระบบบริหารความเสี่ยงอย่างน้อยปีละ 1 ครั้ง

-   รายงานความเสี่ยงที่สำคัญพร้อมรายงานต่อกรรมการผู้จัดการบริษัท
    และคณะกรรมการตรวจสอบอย่างน้อยปีละ 1 ครั้ง

-   กำหนดให้คณะกรรมการบริหารความเสี่ยงแต่งตั้งคณะทำงานด้านพัฒนากระบวนงานภายใน
    และบริหารความเสี่ยง เพื่อทำหน้าที่บริหารความเสี่ยง
    โดยให้มีประธานและจำนวนคณะทำงานตามความเหมาะสม

2. คณะทำงานด้านพัฒนากระบวนงานภายใน และการบริหารความเสี่ยง
ประกอบด้วยตัวแทนจากหน่วยงานต่าง ๆ ที่ได้รับมอบหมายจากผู้บริหาร โดยมีหน้าที่ดังนี้

-   ระบุ ประเมิน จัดทำแผนบริหารความเสี่ยง
    และแผนควบคุมภายในของแต่ละหน่วยงานที่มีนัยสำคัญตามแนวทาง
    และนโยบายการบริหารความเสี่ยงของบริษัท

-   สนับสนุน ส่งเสริม พัฒนาการดำเนินงานตามแผนการบริหารความเสี่ยง
    และการควบคุมภายในให้มีประสิทธิภาพ มีความเชื่อมโยง และบูรณาการทั่วทั้งองค์กร

-   ประเมินทบทวน ติดตามผลการดำเนินงานตามแผนบริหารความเสี่ยง
    และการควบคุมภายในที่สำคัญตามกำหนดเวลาอย่างน้อยปีละ 1 ครั้ง

-   จัดให้มีการประชุมเพื่อนำเสนอความคืบหน้า
    และรายงานผลการดำเนินงานกับคณะกรรมการบริหารความเสี่ยงเพื่อพิจารณาดำเนินการ

กระบวนการบริหารความเสี่ยง

บริษัทมีการบริหารจัดการความเสี่ยง โดยเริ่มจากการกำหนดกระบวนการบริหารความเสี่ยง
การจัดการความเสี่ยงตามขั้นตอนการประเมินผลกระทบและโอกาสความเสี่ยง
กำหนดมาตรการควบคุมและดำเนินการจัดการความเสี่ยงตามแผนเยียวยาเพื่อลดผลกระทบและโอกาสที่อาจเป็นสาเหตุให้เกิดความเสี่ยงดังกล่าว
มีการติดตามการบริหารจัดการความเสี่ยงในภาพรวม และประเมินความเสี่ยงอย่างน้อยปีละ 1 ครั้ง
เพื่อสร้างความมั่นใจว่าผู้บริหารมีเครื่องมือและกระบวนการในการจัดการความเสี่ยงที่เหมาะสม
ซึ่งดำเนินไปอย่างมีประสิทธิภาพและประสิทธิผล

จากการวิเคราะห์และประเมินความเสี่ยงของบริษัทย่อย
คณะทำงานได้จำแนกประเภทของความเสี่ยงออกเป็น 5 ด้าน คือ

-   ความเสี่ยงด้านกลยุทธ์ (Strategic Risk)

-   ความเสี่ยงด้านการเงิน (Financial Risk)

-   ความเสี่ยงด้านกฎระเบียบ (Compliance Risk)

-   ความเสี่ยงด้านปัจจัยภายนอก (External Risk)

-   ความเสี่ยงด้านการปฏิบัติงาน (Operational Risk)

โดยมีปัจจัยเสี่ยงที่มีนัยสำคัญต่อเป้าหมายในการดำเนินธุรกิจ ซึ่งเป็นทั้ง ปัจจัยภายใน ปัจจัยภายนอก
รวมถึง ปัจจัยเสี่ยงจากสถานการณ์โลก (Global Risks)
ที่อาจมีผลกระทบต่อการดำเนินงานของบริษัท ทั้งทางด้านเศรษฐกิจ สังคม และสิ่งแวดล้อม
โดยสรุปปัจจัยความเสี่ยง ลักษณะความเสี่ยง
และมาตรการรองรับเพื่อลดความเสี่ยงโดยแยกตามประเด็น ดังนี้

ความเสี่ยงด้านกลยุทธ์ (Strategic Risk)

-   ความเสี่ยงจากปัจจัยในการบริหารธุรกิจ

    -   ความเสี่ยงจากนโยบายในการดำเนินธุรกิจที่ไม่สอดคล้องกับการเปลี่ยนแปลงของตลาดในปัจจุบัน

การดำเนินธุรกิจขององค์กรต่างๆ ในปัจจุบัน
มีการปรับปรุงและเปลี่ยนแปลงอย่างรวดเร็วตลอดเวลา
การใช้เทคโนโลยีสารสนเทศเข้าไปสนับสนุนการดำเนินธุรกิจนั้น
มีความจำเป็นต้องสอดรับกับการเปลี่ยนแปลงดังกล่าว
เพื่อให้ธุรกิจสามารถดำเนินไปได้อย่างคล่องตัว บริษัทย่อย
ในฐานะผู้ให้บริการเทคโนโลยีสารสนเทศดังกล่าว
จึงจำเป็นต้องมีการปรับนโยบายการดำเนินธุรกิจให้สามารถสอดคล้องกับความต้องการทางธุรกิจขององค์กรต่าง
ๆ ได้อย่างเหมาะสม

มาตรการรองรับเพื่อลดความเสี่ยง กำหนดนโยบายการดำเนินธุรกิจ
โดยเพิ่มจากรูปแบบการเสนอสินค้าตามปกติ
ให้เป็นรูปแบบการให้บริการที่ครอบคลุมทั้งสินค้าและบริการ หรือ Total Solution Services
โดยให้เป็นการทำสัญญาบริการระยะยาว
เพื่อให้สามารถรองรับกับความต้องการของตลาดด้านเทคโนโลยีสารสนเทศในปัจจุบัน

-   ความเสี่ยงจากปัจจัยที่ต้องพิจารณาในการลงทุน

    -   การขยายธุรกิจออกไปยังต่างจังหวัด

แม้ว่าการขยายตัวขององค์กรธุรกิจสู่ภูมิภาคต่างๆ ในประเทศไทยจะมีจำนวนมากขึ้น
ไม่ว่าจะเป็นภาคอุตสาหกรรม การศึกษา และธุรกิจบริการ
ซึ่งนับเป็นโอกาสในการขยายธุรกิจของบริษัทย่อยให้สามารถเข้าถึงองค์กรธุรกิจที่ต่างก็มีความต้องการเทคโนโลยีสารสนเทศให้เข้าไปช่วยเพิ่มประสิทธิภาพในการดำเนินธุรกิจ
แต่บริษัทย่อยยังมีข้อจำกัดเกี่ยวกับการจัดสรรบุคลากรหากต้องมีบุคลากรและผู้เชี่ยวชาญ

มาตรการรองรับเพื่อลดความเสี่ยง ต้องทำการศึกษาตลาดให้แน่ใจว่ามีความต้องการสูงพอ
ไม่ลงทุนสูงในช่วงของการเริ่มต้น
โดยเฉพาะอย่างยิ่งในเรื่องของการมีพนักงานประจำที่สาขาใหม่เท่าที่จำเป็นในเบื้องต้นและอาศัยบุคลากรจากส่วนกลาง
รวมทั้งต้องมีการพัฒนาความร่วมมือทางธุรกิจกับคู่ค้าที่มีอยู่ในแต่ละพื้นที่

-   การลงทุนเพื่อขยาย Data Center

พื้นที่ของศูนย์ข้อมูลบริษัทย่อยในปัจจุบัน อาจไม่สามารถให้บริการแก่ลูกค้ารายใหม่ได้ทันเวลา
หากต้องมีการขยายพื้นที่ เนื่องจากต้องใช้เวลาในการจัดการประมาณ 3-6 เดือน
และยังต้องใช้เงินในการลงทุนล่วงหน้าจำนวนมาก
อาจส่งผลกระทบต่อความสมดุลของเงินได้และรายจ่ายที่จะเกิดขึ้น

มาตรการรองรับเพื่อลดความเสี่ยง
เลือกใช้เทคโนโลยีที่สามารถรองรับการขยายขีดความสามารถของศูนย์ข้อมูลได้เป็นส่วนย่อยๆ
หรือที่เรียกว่า Scalable Datacenter ซึ่งจะทำให้การลงทุนสอดคล้องกับรายได้ที่จะเกิดขึ้น

-   ความเสี่ยงจากข้อจำกัดในการประกอบธุรกิจในสาธารณรัฐแห่งสหภาพเมียนมาร์

    -   ข้อจำกัดเรื่องบุคลากรที่มีคุณภาพด้านเทคโนโลยีสารสนเทศ

สาธารณรัฐแห่งสหภาพเมียนมาร์เป็นประเทศที่ยังขาดบุคลากรที่มีประสบการณ์ด้านเทคโนโลยีสารสนเทศ
เนื่องจากเป็นประเทศที่อยู่ระหว่างการพัฒนาทางโครงสร้างการวางระบบเครือข่าย
ทำให้ไม่เอื้ออำนวยต่อการเข้าถึงของเทคโนโลยีสารสนเทศในภาคธุรกิจ
จึงมีบุคลากรที่มีความรู้และประสบการณ์จำกัด อาจส่งผลต่อคุณภาพของงานบริการของบริษัทย่อยได้

มาตรการรองรับเพื่อลดความเสี่ยง
การสร้างพันธมิตรทางธุรกิจกับผู้ให้บริการเทคโนโลยีสารสนเทศในสาธารณรัฐแห่งสหภาพเมียนมาร์จะช่วยให้เกิดความคล่องตัวในการสรรหาบุคลากรที่มีความพร้อมในการให้บริการในนามของบริษัทย่อยได้ตั้งแต่ปี
2558 เป็นต้นไป

-   ข้อจำกัดทางกฎหมาย

กฎหมายเกี่ยวกับการขายสินค้าโดยบริษัทต่างชาติจนถึงปี 2559
ทำให้สินค้าบางรายการไม่สามารถจัดหาได้ในสาธารณรัฐแห่งสหภาพเมียนมาร์และต้องใช้เวลาในการจัดหาและส่งมอบจากบริษัทย่อย
ทำให้เกิดความล่าช้าในการดำเนินธุรกิจของลูกค้าในสาธารณรัฐแห่งสหภาพเมียนมาร์หรืออาจต้องแก้ปัญหาด้วยการลงทุนซื้อสินค้าสำรองล่วงหน้าไว้ให้บริการอาจส่งผลให้บริษัทย่อยต้องมีต้นทุนจากการซื้อสินค้าสำรองไว้โดยไม่จำเป็น

มาตรการรองรับเพื่อลดความเสี่ยง
การสร้างพันธมิตรทางธุรกิจกับผู้ให้บริการเทคโนโลยีสารสนเทศในสาธารณรัฐแห่งสหภาพเมียนมาร์ที่มีศักยภาพในการซื้อสินค้าเพื่อสำรองไว้ในการให้บริการ
จะช่วยให้เกิดความคล่องตัวในการส่งมอบบริการให้กับลูกค้ามากขึ้นซึ่งบริษัทย่อยมีความสัมพันธ์อันดีกับบริษัทคู่ค้าด้านเทคโนโลยีสารสนเทศหลายรายในสาธารณรัฐแห่งสหภาพเมียนมาร์จากการขายสินค้าผ่านคู่ค้าดังกล่าวมาตั้งแต่ปี
2552 บริษัทย่อยจึงเชื่อมั่นว่า มาตรการดังกล่าวน่าจะสามารถรองรับความเสี่ยงนี้ได้ในระดับหนึ่ง

-   ความเสี่ยงจากสภาพการแข่งขัน

    -   การแข่งขันภายในประเทศ

ภาวะการแข่งขันของธุรกิจเทคโนโลยีสารสนเทศมีมากขึ้นเรื่อย ๆ
เนื่องจากการปรับตัวของสินค้าและบริการที่มีการเปลี่ยนแปลงอย่างรวดเร็ว
บริษัทเจ้าของผลิตภัณฑ์ทั้งเก่าและใหม่ต่างผลิตสินค้าที่สามารถทดแทนกันได้ (Substituted
Products) อีกทั้งยังกำหนดผู้แทน หรือผู้จัดจำหน่ายที่หลากหลาย ทำให้เกิดทางเลือกแก่ผู้บริโภค
เป็นเหตุให้การแข่งขันมีความรุนแรงมากขึ้น

มาตรการรองรับเพื่อลดความเสี่ยง การนำเสนอในรูปแบบระบบงาน (Solution)
ที่ครอบคลุมทั้งการเสนอสินค้าและการให้บริการที่ดีหลังการติดตั้ง
เป็นการสร้างมาตรฐานการให้บริการที่สูงขึ้นเมื่อเทียบกับคู่แข่งใหม่ๆ
โดยเฉพาะการนำเสนอระบบงานให้กับองค์กรธุรกิจขนาดใหญ่ (Enterprise Business)
ที่มีความต้องการแบบครบวงจรดังกล่าว

สำหรับกลุ่มลูกค้าขนาดเล็กและขนาดกลาง (Small and Medium Business)
สามารถนำเสนอในรูปแบบของบริการรายเดือน ที่ครอบคลุมทั้งสินค้าและบริการ
ซึ่งตรงกับความต้องการของลูกค้ากลุ่มนี้ในการบริหารจัดการเรื่องการลงทุน
เป็นส่วนหนึ่งที่สร้างความแตกต่างและความได้เปรียบคู่แข่งในตลาด

-   การแข่งขันในอาเซียน

เมื่อมีการเปิดความร่วมมือทางเศรษฐกิจในภูมิภาคอาเซียน หรือที่รู้จักกันใน
“ประชาคมเศรษฐกิจอาเซียน” นั้นทำให้การแข่งขันไม่ได้อยู่แค่ภายในประเทศเท่านั้น
แต่เป็นการแข่งขันในระดับประเทศที่ขยายตัวออกไปกว้างขึ้น ซึ่งมีทั้งข้อได้เปรียบและข้อเสียเปรียบ

มาตรการรองรับเพื่อลดความเสี่ยงการพัฒนาศักยภาพในการให้บริการ
ให้มีมาตราฐานสากลเป็นสิ่งสำคัญ แต่สิ่งที่ต้องพัฒนาบุคลากรให้มีความพร้อมคือด้านภาษา
โดยเฉพาะภาษาอังกฤษที่ต้องใช้ในการสื่อสาร

ความเสี่ยงด้านการเงิน (Financial Risk)

-   ความเสี่ยงจากอัตราแลกเปลี่ยน

จากสภาวะเศรษฐกิจและสภาวการณ์ต่างๆ ที่เกิดขึ้นทั้งในประเทศและต่างประเทศ
มีผลทำให้เกิดความผันผวนของอัตราแลกเปลี่ยนค่อนข้างมากโดยเฉพาะในช่วงครึ่งปีหลังของปี 2558
เงินบาทเมื่อเทียบกับดอลลาร์สหรัฐอเมริกา (USD) อ่อนตัวค่อนข้างมาก
ส่งผลกระทบต่อต้นทุนสินค้าของบริษัทย่อย
เนื่องจากการสั่งซื้อสินค้าส่วนหนึ่งของบริษัทย่อยเป็นการสั่งซื้อจากคู่ค้า (Partner) ในต่างประเทศ
ซึ่งต้องชำระราคาค่าสินค้าด้วยเงินสกุลดอลลาร์สหรัฐ (USD)
ในขณะที่รายได้จากการขายและการให้บริการเกือบทั้งหมดของบริษัทเป็นสกุลเงินบาท

มาตรการรองรับเพื่อลดความเสี่ยง
บริษัทย่อยได้มีการศึกษาถึงวิธีการป้องกันความเสี่ยงจากอัตราแลกเปลี่ยน
โดยมีการติดตามความเคลื่อนไหวของอัตราแลกเปลี่ยนเงินตราต่างประเทศอย่างใกล้ชิด
และพิจารณาทำธุรกรรม เพื่อป้องกันความเสี่ยงด้านอัตราแลกเปลี่ยนล่วงหน้า (Forward
Contract)
กับธนาคารในสถานะการณ์ที่เห็นว่าเหมาะสมเพื่อป้องกันหรือลดความสูญเสียที่อาจจะเกิดขึ้นจากอัตราแลกเปลี่ยน
นอกจากนั้นยังมีการให้ข้อมูลและแนวโน้มเกี่ยวกับอัตราแลกเปลี่ยนกับหน่วยงานที่เกี่ยวข้องอย่างสม่ำเสมอ
เพื่อให้ใช้เป็นแนวทางในการคำนวณราคาต้นทุนของสินค้าและราคาขายที่จะเสนอให้กับลูกค้า
เพื่อลดโอกาสที่จะเสนอราคาขายต่ำกว่าที่ควรจะเป็น

-   ความเสี่ยงจากอัตราดอกเบี้ย

เนื่องจากบริษัทมีการลงทุนในที่ดินและอาคารสำนักงาน “อาคารพรีเมียร์เพลซ”
เพื่อใช้ในการประกอบกิจการให้บริการเป็นศูนย์ข้อมูลสำรองแก่ลูกค้าของบริษัทย่อยและนำพื้นที่บางส่วนให้บุคคลอื่นเช่า
ซึ่งการลงทุนดังกล่าวบริษัทใช้เงินลงทุนจากการกู้ยืมระยะยาวจากสถาบันการเงิน
ซึ่งตามสัญญากำหนดอัตราดอกเบี้ยแบบลอยตัว ดังนั้นหากอัตราดอกเบี้ยอ้างอิงปรับตัวเพิ่มสูงขึ้น
จะมีผลให้บริษัทมีภาระต้นทุนทางการเงินที่สูงขึ้น
ส่งผลต่อผลการดำเนินงานและฐานะการเงินของบริษัท

  มาตรการรองรับเพื่อลดความเสี่ยง
  บริษัทมีการพิจารณาสภาวะและแนวโน้มของอัตราดอกเบี้ยในแต่ละช่วงเวลา
  มีการพิจารณาความสัมพันธ์กับธนาคารและสถาบันการเงินเพิ่มเติม
  เพื่อจัดหาแหล่งเงินทุนที่มีเงื่อนไขที่เหมาะสมและดอกเบี้ยต่ำ
  และอาจจะพิจารณาการทำรีไฟแนนซ์หากเห็นว่าจำเป็นและเหมาะสมกับสถานการณ์ในขณะนั้น
  เพื่อลดภาระด้านดอกเบี้ยจ่ายของบริษัท เช่น ในระหว่างไตรมาสที่ 1 ปี 2558
  บริษัทได้ทำสัญญากู้ยืมเงินกับธนาคารแห่งหนึ่งเพื่อนำเงินมาชำระคืนเงินกู้ยืมระยะยาวเดิมกับสถาบันการเงินเพื่อลดภาระด้านดอกเบี้ยจ่าย

-   ความเสี่ยงจากการบริหารเงินหมุนเวียน

เนื่องจากลักษณะการดำเนินธุรกิจของบริษัทย่อย
ซึ่งเป็นผู้ให้บริการเทคโนโลยีสารสนเทศแบบครบวงจร และในปัจจุบันเทคโนโลยีใหม่ๆ
ก็เริ่มมีแนวโน้มที่จะมีความสลับซับซ้อนที่เพิ่มขึ้น
ประกอบกับความต้องการของลูกค้าในการนำเทคโนโลยีใหม่ไปใช้เป็นเครื่องมือสนับสนุนการทำงานให้มากยิ่งขี้น
ส่งผลให้การขายสินค้าของบริษัทย่อยในปัจจุบัน โดยเฉพาะกรณีที่เป็นโครงการใหญ่
บริษัทย่อยต้องดำเนินการติดตั้งรวมถึงทดสอบระบบการทำงานของคอมพิวเตอร์และอุปกรณ์ต่อพ่วงต่างๆ
ซึ่งในบางครั้งในระยะเวลาในการติดตั้งค่อนข้างนานจึงจะสามารถวางบิลเก็บเงินจากลูกค้าได้
ในขณะที่กำหนดการจ่ายชำระหนี้ค่าสินค้าให้กับเจ้าหนี้อยู่ระหว่าง 30 – 60 วัน
ซึ่งอาจจะทำให้บริษัทย่อยขาดปริมาณเงินทุนหมุนเวียนที่ต้องใช้ในการดำเนินงานในบางช่วงเวลา

  มาตรการรองรับเพื่อลดความเสี่ยง
  บริษัทย่อยมีจัดทำประมาณการเงินทุนหมุนเวียนที่ใช้ภายในบริษัททั้งแบบระยะสั้นและระยะยาวเพื่อใช้ในการบริหารเงินทุนหมุนเวียน
  และมีการพิจารณาความสัมพันธ์กับธนาคารและสถาบันการเงินเพิ่มเติม
  เพื่อลดความเสี่ยงในการพึ่งพาสถาบันการเงินรายใดรายหนึ่งเป็นหลัก
  และยังทำให้บริษัทย่อยสามารถเลือกใช้แหล่งเงินทุนที่มีต้นทุนและเงื่อนไขเหมาะสมกับความต้องการใช้เงินทุนหมุนเวียนในขณะนั้น

-   ความเสี่ยงจากการเกิดหนี้สูญ

เนื่องจากการขายสินค้าและบริการของบริษัทย่อยเกือบทั้งหมดเป็นการขายเชื่อ
ซึ่งลูกค้าไม่ได้มอบหลักประกันที่ครอบคลุมมูลค่าหนี้
และจากสภาวะการณ์ทางการชะลอตัวทางด้านเศรษฐกิจทั้งในประเทศและต่างประเทศในปัจจุบัน
อาจจะมีผลทำให้ลูกค้ามีปัญหาเรื่องสภาพคล่อง หรือการหยุดชะงักทางธุรกิจ
ซึ่งจะส่งผลกระทบโดยตรงต่อการจ่ายชำระหนี้ค่าสินค้าและบริการให้กับบริษัท

มาตรการรองรับเพื่อลดความเสี่ยง
บริษัทย่อยมีการกำหนดหน่วยงานที่ทำหน้าที่พิจารณาเครดิตซึ่งเป็นอิสระจากฝ่ายขาย
และมีการกำหนดขั้นตอนการตรวจสอบเครดิตและพิจารณาฐานะการเงินของลูกค้าก่อนการขาย
นอกจากนี้ในระหว่างขั้นการตรวจสอบสัญญาและเงื่อนไขการชำระเงิน
ฝ่ายกฎหมายอาจมีการปรับแก้เงื่อนไขการชำระเงินและการพิจารณาการขอหนังสือค้ำประกันจากลูกค้าในกรณีที่มีความเสี่ยงมาก
เพื่อช่วยลดความเสี่ยงในการเรียกเก็บเงินอีกทางหนึ่ง

-   ความเสี่ยงจากการบริหารต้นทุน

เนื่องจากสินค้าหลักของบริษัทย่อยเป็นคอมพิวเตอร์และอุปกรณ์ต่อพ่วง
ซึ่งสินค้าที่มีการพัฒนาเทคโนโลยีอย่างรวดเร็ว
หากบริษัทย่อยมีการเก็บสินค้าคงคลังในจำนวนที่มากเกินไปอาจมีโอกาสที่สินค้าที่มีอยู่ล้าสมัย
ไม่สามารถทำกำไรจากการขายได้หรือไม่สามารถขายได้ซึ่งจะอาจส่งผลกระทบต่อผลการดำเนินงาน

นอกจากนี้การให้บริการบางประเภทของบริษัทย่อย เช่น
บริการศูนย์คอมพิวเตอร์และศูนย์สำรองข้อมูล (Data Center & Disaster Recovery
Center) จำเป็นต้องใช้เงินลงทุนในอุปกรณ์เป็นจำนวนที่สูง
หากบริษัทย่อยไม่มีการวางแผนการขยายงานที่เหมาะสม
อาจมีผลทำให้บริษัทมีภาระต้นทุนทางการเงินและต้นทุนจากค่าเสื่อมของทรัพย์สินที่สูงขึ้น

มาตรการรองรับเพื่อลดความเสี่ยง บริษัทย่อยมีนโยบายในการคงสินค้าในคลังให้เหลือน้อยที่สุด
การสั่งซื้อสินค้าจะทำได้เมื่อมีความต้องการจากลูกค้า หรือมีแผนในการจำหน่ายในระยะสั้น
มีระบบสารสนเทศที่แสดงอายุสินค้าคงคลัง (Inventory Aging)
ที่ถูกต้องและรวดเร็วแยกตามหน่วยธุรกิจ
เพื่อเป็นข้อมูลให้แก่ผู้ที่เกี่ยวข้องสามารถนำไปใช้ในการวิเคราะห์และหาวิธีการเพื่อลดปริมาณสินค้าคงคลังที่มีอายุค้างนาน

บริษัทย่อยมีการพิจารณาการลงทุนในรายจ่ายฝ่ายทุน (Capital Expenditure) อย่างรัดกุม
มีการวิเคราะห์แนวโน้มและโอกาสในการเพิ่มการขายและการให้บริการประกอบการลงทุนทุกครั้ง
โดยพยายามทยอยลงทุนเพื่อให้สอดคล้องกับการขยายตัวของความต้องการใช้งานของลูกค้า

ความเสี่ยงด้านกฎระเบียบ (Compliance Risk)

-   ความเสี่ยงจากเงื่อนไขทางกฎหมาย กฎระเบียบ และกฎข้อบังคับ

เนื่องจากลักษณะของการประกอบธุรกิจของบริษัทและบริษัทย่อยเป็นการขายสินค้าและบริการ
ซึ่งเป็นธุรกิจที่ไม่อยู่ในบังคับที่ต้องได้รับใบอนุญาต
หรือสัมปทานโดยเฉพาะเจาะจงจากหน่วยงานของรัฐ
บริษัทและบริษัทย่อยจึงไม่มีความเสี่ยงในเรื่องการต่ออายุใบอนุญาต
ส่วนในเรื่องการปฏิบัติตามกฎหมายทั่วไปเกี่ยวกับการประกอบธุรกิจ
บริษัทและบริษัทย่อยได้ให้ความสำคัญและปฏิบัติตามอย่างเคร่งครัด

-   ความเสี่ยงจากเงื่อนไขการค้ากับคู่ค้าและลูกค้า

บริษัทย่อยตระหนักถึงความสำคัญในการดำเนินธุรกิจให้สอดคล้องและเป็นไปตามกฎระเบียบการค้ากับบริษัทคู่ค้า
ทั้งในประเทศและต่างประเทศ เพื่อให้การดำเนินการค้าระหว่างกันเป็นไปอย่างยั่งยืน
โดยพิจารณาถึง การปฏิบัติตามกฎระเบียบในด้านต่าง ๆ อาทิ ด้านธุรกรรมทางการเงิน
กฎระเบียบด้านบุคลากร ด้านการขนส่งระหว่างประเทศ
เนื่องจากการดำเนินธุรกรรมการค้าที่ไม่สอดคล้องกับกฎระเบียบที่เกี่ยวข้อง
อาจส่งผลกระทบทั้งด้านชื่อเสียงภาพลักษณ์องค์กรได้

มาตรการรองรับเพื่อลดความเสี่ยง
บริษัทย่อยได้มอบหมายให้ฝ่ายกฎหมายของบริษัทย่อยดูแลและติดตามกฎระเบียบต่างๆ
ที่เกี่ยวข้องกับการค้ากับบริษัทคู่ค้า ทั้งในประเทศและต่างประเทศ
โดยกำหนดมาตรการป้องกันเพื่อป้องกันความเสี่ยงไม่ให้เกิดขึ้น
หรือรองรับความเสี่ยงให้คลอบคลุมมากที่สุด

-   ความเสี่ยงจากเงื่อนไขของสัญญาซื้อขายสินค้าและบริการ

การจัดทำสัญญาทางการค้ามีความเป็นไปได้ที่มีความเห็นไม่สอดคล้องกันในเงื่อนไขของสัญญา
ระหว่างผู้ซื้อและผู้ขายทำให้ต้องแก้ไขเงื่อนไขของสัญญาซื้อขายให้เป็นที่พอใจด้วยกันทั้งสองฝ่ายอาจทำให้เกิดความล่าช้าในการส่งมอบสินค้าและการชำระค่าสินค้าสถานการณ์ดังกล่าวมีแนวโน้มที่จะเพิ่มมากขึ้น
โดยเฉพาะกับองค์กรขนาดกลางถึงขนาดใหญ่
ซึ่งเป็นกลุ่มลูกค้าหลักของบริษัทย่อยมักมีเงื่อนไขของสัญญาที่ไม่สอดคล้องกันจำนวนมาก

มาตรการรองรับเพื่อลดความเสี่ยง
ฝ่ายกฎหมายของบริษัทย่อยได้ศึกษาและทบทวนเงื่อนไขของสัญญาให้สอดคล้องกับความต้องการทั้งผู้ซื้อและผู้ขาย
ให้เป็นไปตามหลักสากล
เพื่อให้สัญญาดังกล่าวมีมาตรฐานสามารถอ้างอิงและเป็นที่ยอมรับได้และได้กำหนดให้มีการทบทวนเงื่อนไขของสัญญาเป็นประจำทุกไตรมาสเพื่อติดตามดูแลและบริหารความเสี่ยงเชิงป้องกัน
ไม่ให้เกิดปัญหาเกี่ยวกับข้อสัญญาได้ในอนาคต

ความเสี่ยงด้านปัจจัยภายนอก (External Risk)

-   ความเสี่ยงจากสถานการณ์ภายในและต่างประเทศ

    -   ความเสี่ยงจากการเปลี่ยนแปลงของ IT Technology

    -   ความก้าวหน้าและเปลี่ยนแปลงทางเทคโนโลยีสารสนเทศ ส่งผลต่อรูปแบบการดำเนินชีวิต
        และการดำเนินงานของภาคธุรกิจอยู่ตลอดเวลา
        และมีแนวโน้มของการเปลี่ยนแปลงดังกล่าวสูง และรวดเร็ว รูปแบบการใช้งาน IT
        ในองค์กรมีการเปลี่ยนจากการ การซื้อมาเป็นเจ้าของ เป็นการเช่าใช้งานมากขึ้นเรื่อยๆ
        ตามแนวโน้ม Cloud Computing, Cloud Services

  มาตรการรองรับเพื่อลดความเสี่ยง บริษัทย่อยเป็นบริษัทที่ดำเนินธุรกิจมาอย่างยาวนาน
  และเป็นที่ยอมรับของบริษัทคู่ค้าผู้เป็นเจ้าของเทคโนโลยีระดับสากล
  มีการลงทุนด้านการฝึกอบรมทักษะ ทั้งภายในและต่างประเทศอย่างต่อเนื่อง
  ทั้งนี้เพื่อการพัฒนาบุคลากร ให้ได้มีการศึกษา ค้นคว้า
  และก้าวตามให้ทันต่อเทคโนโลยีที่เปลี่ยนแปลงไป
  เพื่อให้สามารถตอบสนองต่อความต้องการทางธุรกิจของลูกค้าได้อย่างมีประสิทธิภาพ
  อีกทั้งมีการพัฒนาระบบการบริหารทรัพยากรบุคคล (HRM, HRD) ในรูปแบบการให้บริการแบบ
  Cloud กับลูกค้าเพื่อตอบสนองความต้องการของลูกค้าที่ต้องการใช้งาน software ในลักษณะ
  Software as Services แทนการซื้อมาเป็นเจ้าของ

-   ความเสี่ยงจากภัยคุกคามทางอินเตอร์เน็ต ที่มีการพัฒนาอย่างรวดเร็ว
    มีความสลับซับซ้อนมากขึ้น
    และเพิ่มระดับความรุนแรงของผลกระทบในวงกว้างในยุคของโลกไร้พรมแดน
    ที่มีแนวโน้มว่าจะลุกลามได้อย่างรวดเร็ว
    คู่ขนานไปกับการพัฒนาขีดความสามารถของเทคโนโลยีสารสนเทศ
    และภัยคุกคามดังกล่าวจะสร้างความเสียหายให้กับธุรกิจจำนวนมาก
    รวมทั้งอาจส่งผลกระทบต่อบริการศูนย์ข้อมูลที่ให้บริการแก่ลูกค้าจำนวนมากของบริษัทย่อยได้
    หากมีการโจมตีจากผู้ไม่หวังดี

  มาตรการรองรับเพื่อลดความเสี่ยง

-   มาตรฐาน ISO 27001 ด้านความปลอดภัยของข้อมูล
    นับเป็นมาตรการรองรับเพื่อลดความเสี่ยงจากการถูกโจมตีทางระบบเครือข่ายได้เป็นอย่างดี
    ซึ่งบริษัทย่อยได้มีกระบวนการเกี่ยวกับการตรวจสอบของมาตรฐานดังกล่าวอย่างสม่ำเสมอ

-   บริษัทย่อยเป็นผู้เชี่ยวชาญที่ได้รับการยอมรับจากคู่ค้าที่เป็นเจ้าของเทคโนโลยีการจัดการกับภัยคุกคามทางระบบเครือข่ายมากว่า
    20 ปี ทำให้มีประสบการณ์และความเชี่ยวชาญในการบริหารจัดการกับภัยคุกคามดังกล่าว
    ให้กับทั้งบริษัทและลูกค้าด้วย ซึ่งอาจนับได้ว่าภัยคุกคามดังกล่าว
    เป็นโอกาสทางธุรกิจของบริษัทได้เช่นกัน

    -   ภาวะการหยุดชะงักหรือการขาดแคลนพลังงานไฟฟ้าที่เกิดขึ้นอย่างต่อเนื่องในหลายประเทศทั่วโลกในหลายปีที่ผ่านมา
        ไม่ว่าจะเป็นปี 2555 ที่ประเทศพัฒนาแล้วอย่างประเทศญี่ปุ่น ปี 2556
        ในประเทศปากีสถาน และปี 2557 ทั้งในประเทศอินเดีย
        และสาธารณรัฐแห่งสหภาพเมียนมาร์ที่ส่งผลกระทบต่อประเทศไทย เมื่อเดือนเมษายน
        2557 และยังรวมถึงการหยุดชะงักเป็นครั้งคราวในอีกหลายประเทศทั่วโลก
        รวมทั้งบางภูมิภาคในประเทศไทย เหตุการณ์การหยุดชะงักของพลังงานไฟฟ้า
        แม้อาจจะมีแนวโน้มที่จะเกิดขึ้นไม่สูงนักในเวลา 1-2 ปีข้างหน้า
        แต่ย่อมส่งผลกระทบเป็นอย่างมากในวงกว้างต่อการดำเนินธุรกิจ ทั้งของบริษัท คู่ค้า
        และลูกค้า ที่ใช้บริการศูนย์ข้อมูล ซึ่งต้องใช้ไฟฟ้าในการให้บริการตลอดเวลา
        หากเกิดภาวะหยุดชะงักของการจ่ายกระแสไฟฟ้าในพื้นที่ของศูนย์ข้อมูลเกินกว่า 32
        ชั่วโมง อาจทำให้ธุรกิจที่เกี่ยวข้องต้องหยุดชะงักไปด้วย

มาตรการรองรับเพื่อลดความเสี่ยง

-   บริษัทย่อยได้มีการจัดหาอุปกรณ์ที่จะลดผลกระทบหากเกิดเหตุไฟฟ้าดับ เช่น เครื่องปั่นไฟ
    เครื่องสำรองไฟฟ้า ทำให้สามารถให้บริการได้อย่างต่อเนื่อง
    และสามารถแบ่งปันความรู้ส่วนนี้ให้กับทางลูกค้าด้วย
    เพื่อเป็นโอกาสในการเสนอสินค้าประเภทนี้ต่อไป

-   บริษัทย่อยเลือกใช้อุปกรณ์ในศูนย์ข้อมูลที่มีการใช้พลังงานไฟฟ้าน้อยลง
    แต่ยังคงไว้ซึ่งประสิทธิภาพของอุปกรณ์ แม้ว่าอุปกรณ์บางประเภทจะเป็นการลงทุนที่สูงก็ตาม
    ทั้งนี้ เพื่อให้สามารถยืดเวลาในการใช้พลังงานที่มีอยู่จำกัดได้อย่างมีประสิทธิภาพ
    หากเกิดภาวะการหยุดชะงักของการจ่ายกระแสไฟฟ้าในพื้นที่ของศูนย์ข้อมูล

    -   ปัญหาความขัดแย้งและความไม่มั่นคงทางการเมืองของประเทศต่างๆ ทั่วโลก
        ทำให้เกิดการชะลอตัวในการทำธุรกิจของภาครัฐ ซึ่งความขัดแย้งทางการเมืองนั้น
        มักมีส่วนเกี่ยวโยงไปถึงการทุจริตและคอร์รัปชั่นในระดับประเทศด้วย
        ส่งผลต่อความเชื่อมั่นในการทำธุรกิจของทั้งภาครัฐและเอกชน
        ซึ่งแนวโน้มของการเกิดความขัดแย้งและไม่มั่นคงดังกล่าวมีสูงขึ้น
        ดังเห็นได้จากข่าวเหตุการณ์ต่างๆ
        จากทั่วโลกที่มีความรุนแรงและส่งผลกระทบต่อเศรษฐกิจรอบด้านสถานการณ์ดังกล่าว
        ย่อมมีผลต่อการดำเนินธุรกิจของบริษัทย่อยที่อาจมีความเสี่ยงในการเข้าไปมีส่วนในการทำธุรกิจกับผู้มีส่วนได้เสียท่ามกลางความขัดแย้งต่างๆ
        โดยไม่เจตนา และอาจมีผลต่อชื่อเสียงและความน่าเชื่อถือของบริษัทได้ในระยะยาว

มาตรการรองรับเพื่อลดความเสี่ยง บริษัทและบริษัทย่อย
ให้ความสำคัญกับการดำเนินธุรกิจที่มีความโปร่งใส ชัดเจน และตรวจสอบได้
และหลีกเลี่ยงการดำเนินธุรกิจที่มีความสลับซับซ้อนในการตรวจสอบ ส่งเสริม
ปรัชญาการดำเนินธุรกิจที่มีธรรมาภิบาลให้กับลูกค้า คู่ค้า
ซึ่งเป็นลักษณะการดำเนินธุรกิจที่เป็นที่รับรู้และเป็นที่ยอมรับตลอด 29 ปีที่ผ่านมา
ซึ่งตลอดมาก็จะแสดงให้เห็นว่าบริษัทไม่ได้รับผลกระทบอย่างเป็นนัยสำคัญจากความเสี่ยงดังกล่าว

-   ความเสี่ยงจากความไม่แน่นอนของนโยบายรัฐผลกระทบจากการเปลี่ยนนโนบายภาษีนำเข้า
    อาจจะมีผลกระทบกับต้นทุน หรือจากต้นทุนค่าแรงขั้นต่ำ / เสถียรภาพทางการเมือง
    เกิดการชะลอการลงทุน / sanction ประเทศไทย

มาตรการรองรับเพื่อลดความเสี่ยง บริษัทย่อยมีการใช้งานระบบบริหารทรัพยากรขององค์กร (ERP)
และมีการพัฒนาฐานข้อมูลเพื่อการตัดสินใจ
จุดประสงค์เพื่อให้สามารถทราบประสิทธิภาพในการดำเนินธุรกิจได้ทันเวลา ทราบกำไร
ต้นทุนที่มีการเปลี่ยนแปลง ทำให้สามารถบริหารต้นทุน ราคาขายได้อย่างถูกต้อง ทันเวลา

ความเสี่ยงด้านการปฏิบัติงาน Operational Risk

-   ความเสี่ยงจากการบริหารทรัพยากรบุคคล :

    -   ความรู้ความชำนาญในธุรกิจด้านเทคโนโลยีสารสนเทศนั้น
        บุคลากรถือว่าเป็นทรัพย์สินที่มีความสำคัญในการดำเนินกิจกรรมทางธุรกิจ
        เพราะต้องอาศัยความรู้และประสบการณ์เริ่มตั้งแต่การนำเสนอ
        การติดตั้งและการแก้ไขปัญหาที่อาจเกิดขึ้นจากการใช้งาน

มาตรการรองรับเพื่อลดความเสี่ยง
จะต้องมีการจัดฝึกอบรมให้มีความรู้ความเข้าใจอย่างลึกซึ้งในตัวสินค้าหรือระบบที่นำเสนอลูกค้า
และต้องติดตามความก้าวหน้ารวมถึงการเปลี่ยนแปลงในสินค้านั้นๆอย่างสม่ำเสมอ
สิ่งที่สร้างความเชื่อมั่นให้กับลูกค้าได้ คือ ใบรับรองจากเจ้าของผลิตภัณฑ์ (Certification)
ซึ่งทางบริษัทควรให้การสนันสนุนอย่างจริงจัง

-   การรักษาทรัพยากรบุคคล หากต้องสูญเสียบุคลากรที่มีความรู้ความสามารถไป
    อาจมีผลกระทบต่อการดำเนินธุรกิจและการให้บริการที่ดีต่อลูกค้า
    อาจทำให้ลูกค้าขาดความเชื่อมั่นและหันไปใช้บริการจากคู่แข่งแทน
    การดูแลเพื่อรักษาทรัพยากรบุคคลที่มีคุณภาพไว้จึงเป็นอีกสิ่งหนึ่งที่มีความสำคัญ

มาตรการรองรับเพื่อลดความเสี่ยง ต้องมีการดูแลทางด้านสวัสดิการด้านต่างๆให้กับพนักงาน เช่น
รายได้ของพนักงานที่ดีเมื่อเทียบกับอุตสาหกรรมเดียวกัน การเติบโตในหน้าที่การงาน (Career
Path) กองทุนสำรองเลี้ยงชีพ (Provident Fund)
รวมถึงการจัดให้มีกิจกรรมและแรงงานสัมพันธ์

-   การหาคนเข้าทำงานยาก เนื่องจากแนวคิดของคนรุ่นใหม่
    มักต้องการทำกิจการที่เป็นของตนเองมากขึ้น
    จึงทำให้บุคลากรที่มีอยู่ในตลาดนั้นไม่เพียงพอต่อความต้องการซึ่งทำให้บริษัทย่อย คู่ค้า
    และลูกค้าได้รับผลกระทบเรื่องการสรรหาบุคลากรด้วยเช่นกัน

มาตรการรองรับเพื่อลดความเสี่ยงได้เสนอให้มีการชักชวนหาเพื่อนร่วมงาน
โดยพนักงานปัจจุบันของบริษัทเป็นผู้ช่วยหาและแนะนำมาสมัครงาน (Friend gets friend)
อีกแนวทางหนึ่งคือการติดต่อไปยังสถาบันการศึกษาต่างๆ
และรับนักศึกษาเข้ามาฝึกงานในช่วงเทอมสุดท้ายของการศึกษา
ซึ่งจะสามารถคัดเลือกและรับเป็นพนักงานเมื่อจบการศึกษาแล้ว

-   ความเสี่ยงจากปัญหาการทุจริตคอร์รัปชั่น

ปัญหาการทุจริตคอร์รัปชั่น เป็นทั้งปัจจัยภายใน ปัจจัยภายนอก
รวมถึงปัจจัยในระดับมหภาคที่ทั่วโลกกำลังตระหนัก
และมีกิจกรรมที่อาจมีความเสี่ยงที่จะบ่งชี้ว่าเป็นการทุจริตคอร์รัปชั่นได้ในวงกว้าง ครอบคลุมตั้งแต่
การขาย การบริการ การจ้างงาน การจัดซื้อจัดจ้าง การบริจาค
การให้การสนับสนุนในรูปแบบต่างๆ การเลี้ยงรับรอง ไปจนถึงการให้และรับของขวัญ
ซึ่งเป็นกิจกรรมที่เกิดขึ้นอยู่ตลอดเวลาในการดำเนินธุรกิจของบริษัท
และอาจเป็นสาเหตุให้เกิดต้นทุนที่สูงขึ้นโดยไม่จำเป็น
และอาจกระทบกับชื่อเสียงความน่าเชื่อถือของบริษัทได้เป็นอย่างมากหากไม่ได้รับการตรวจสอบอย่างเข้มงวด

มาตรการรองรับเพื่อลดความเสี่ยง

-   บริษัทและบริษัทย่อย ได้กำหนดนโยบายและจัดทำคู่มือการต่อต้านการทุจริตและคอร์รัปชั่น
    เพื่อส่งมอบให้กับผู้บริหารและพนักงานของบริษัทได้นำไปถือเป็นแนวปฏิบัติต่อไป

-   การกำหนดกิจกรรมสนับสนุนและส่งเสริมการต่อต้านการทุจริตคอร์รัปชั่นให้มีความชัดเจนยิ่งขึ้น
    อาทิ การจัดการฝึกอบรมให้กับผู้บริหารและพนักงานทุกคนในปี 2558
    การจัดทำภาพยนตร์สั้นเพื่อใช้ในการสื่อสารผ่านสื่อดิจิตัลภายในองค์กรตั้งแต่ปี 2557 เป็นต้น

-   บริษัทย่อยได้จัดการฝึกอบรมพนักงานทุกระดับชั้นให้มีความรู้ความเข้าใจที่ตรงกันเกี่ยวกับการต่อต้านการทุจริตคอร์รัปชั่น

-   บริษัทย่อยได้กำหนดให้มีการประเมินผลและติดตามเป็นประจำทุกปี

-   ความเสี่ยงจากความซับซ้อนของกระบวนการและขั้นตอนปฏิบัติงาน :

    -   ความเสี่ยงจากรูปแบบของงานบริการเทคโนโลยีสารสนเทศสำหรับองค์กร
        การใช้เทคโนโลยีสารสนเทศเพื่อสนับสนุนการดำเนินธุรกิจขององค์กรขนาดกลางถึงขนาดใหญ่
        ซึ่งเป็นกลุ่มลูกค้าหลักของบริษัทย่อยนั้น มักมีความซับซ้อนสูง
        และมีแนวโน้มที่จะสูงขึ้นเรื่อยๆ ทั้งนี้
        เนื่องจากภาวะการแข่งขันของธุรกิจที่ต้องการการพัฒนาอย่างไม่หยุดนิ่ง
        โดยเฉพาะเรื่องของการนำเทคโนโลยีสารสนเทศเข้ามาเป็นเครื่องมือสนับสนุนงาน
        และผู้ใช้บริการมักมีความต้องการที่เพิ่มมากขึ้นระหว่างการให้บริการ
        และมักส่งผลกระทบต่อการบริหารต้นทุน บุคลากร และการกำหนดค่าบริการให้เหมาะสม
        และอาจส่งผลต่อความน่าเชื่อถือของบริษัทย่อยในการคิดค่าบริการอย่างเป็นธรรม

มาตรการรองรับเพื่อลดความเสี่ยง
บริษัทย่อยกำหนดให้มีการจัดทำเอกสารแสดงค่าบริการและขอบเขตของงานบริการ (Service
Catalog) แต่ละครั้งอย่างชัดเจน
และใช้เป็นมาตรฐานและหลักฐานอ้างอิงในการให้บริการแก่ลูกค้าทุกครั้ง

-   ความเสี่ยงจากการวางแผนงานบริการติดตั้ง อุปกรณ์เทคโนโลยีสารสนเทศสำหรับองค์กร
    เป็นอุปกรณ์ขนาดใหญ่ที่มีรูปแบบการติดตั้งที่ต้องมีการเตรียมความพร้อมล่วงหน้าตามเกณฑ์ที่กำหนด
    ซึ่งมักพบกับข้อขัดข้องในการประสานงานของเจ้าหน้าที่ที่เกี่ยวข้องในการเตรียมความพร้อมดังกล่าว
    มีแนวโน้มที่จะเกิดเหตุการณ์ดังกล่าวสูง เนื่องจากองค์กรส่วนใหญ่
    โดยเฉพาะองค์กรที่ไม่มีประสบการณ์เกี่ยวกับการใช้เทคโนโลยีสารสนเทศสำหรับองค์กรมากนัก
    มักจะขาดความเข้าใจและให้ความสำคัญเกี่ยวกับการเตรียมความพร้อมไม่มากพอ
    จะส่งผลต่อระยะเวลาของงานบริการ
    ทำให้การรับมอบและการชำระค่าบริการล่าช้าไปจากแผนที่กำหนดไว้

มาตรการรองรับเพื่อลดความเสี่ยง

-   บริษัทย่อยได้กำหนดให้มีการจัดทำคู่มือและรายการการเตรียมความพร้อม (Check List)
    ของงานบริการติดตั้งสำหรับเจ้าหน้าที่ที่เกี่ยวข้อง ทั้งของบริษัทและลูกค้า
    ให้สามารถใช้เป็นแนวทางในการเข้าติดตั้งระบบงาน โดยกำหนดให้พร้อมใช้ในปี 2558

-   บริษัทย่อยมีการกำหนดผู้ประสานงานโครงการของงานบริการ (Project Manager)
    ให้เป็นผู้ประสานงานการเตรียมความพร้อม ทั้งของบริษัทและลูกค้า

-   ความเสี่ยงจากความสะดวกในการเข้าถึงการใช้เทคโนโลยีของพนักงาน

    -   ความปลอดภัยของข้อมูลจากการใช้อุปกรณ์พกพาต่างๆ ในการทำงานปัจจุบันนั้น
        การใช้อุปกรณ์พกพาเป็นเรื่องจำเป็นและป็นส่วนหนึ่งในการทำงานด้านเทคโนโลยีสารสนเทศ
        (Mobile devices)
        จึงมีความเสี่ยงที่ข้อมูลอาจสูญหายหรือข้อมูลหลุดออกไปโดยไม่ตั้งใจ
        จึงมีความจำเป็นที่จะต้องมีนโยบายในการควบคุมและการป้องกัน

มาตรการรองรับเพื่อลดความเสี่ยง
บริษัทได้มีนโยบายที่ต้องมีการลงทะเบียนอุปกรณ์พกพาที่จะนำมาใช้งาน (Register devices)
ซึ่งจะมีข้อมูลว่าเป็นอุปกรณ์ของพนักงานท่านใด
รวมทั้งเป็นการป้องกันไม่ให้อุปกรณ์ที่ไม่ได้ถูกลงทะเบียนเข้ามาใช้งานในระบบต่างๆได้
อุปกรณ์ต่างๆนั้นพนักงานต้องทำการตั้งค่ารหัสเข้าใช้งาน (Password) เสมอ หากอุปกรณ์สูญหาย
ก็จะมีกระบวนการในการป้องกันข้อมูล เช่น การลบข้อมูลผ่านทางระบบไร้สาย (Remote delete)
ไปยังอุปกรณ์นั้นๆ

นอกจากนั้น บริษัทย่อยได้มีการติดตั้งระบบ Firewall
เพื่อความปลอดภัยในการเข้าถึงข้อมูลจากอุปกรณ์ภายนอกองค์กรตามมาตรฐานความปลอดภัยของข้อมูล

-   การใช้ซอฟต์แวร์ที่ไม่ถูกกฎหมาย
    เนื่องจากการใช้งานที่มีความหลากหลายพนักงานอาจลงซอฟต์แวร์ที่ไม่ถูกกฎหมาย
    ซึ่งต้องมีการควบคุมดูแลและมีกระบวนการป้องกันเพราะถือว่าเป็นการละเมิดลิขสิทธิ์

มาตรการรองรับเพื่อลดความเสี่ยงบริษัทย่อยกำหนดข้อปฏิบัติ
มิให้พนักงานลงซอฟต์แวร์ที่ไม่มีลิขสิทธิ์ตามกฎหมาย
และให้พนักงานลงนามรับทราบในข้อปฏิบัติดังกล่าวทั้งนี้หน่วยงานเทคโนโลยีสารสนเทศของบริษัทย่อยยังมีระบบงานที่ช่วยตรวจเช็คและแจ้งเตือนจำนวนผู้ใช้ซอฟต์แวร์ตามลิขสิทธิ์ที่มีเพื่อให้มีการบริหารจัดการจำนวนลิขสิทธิ์ของซอฟท์แวร์ให้ถูกต้องและเหมาะสมกับจำนวนผู้ใช้งาน

4. ทรัพย์สินที่ใช้ในการประกอบธุรกิจ

4.1 ทรัพย์สินหลักที่บริษัทและบริษัทย่อยใช้ในการประกอบธุรกิจ

 ณ วันที่ 31 ธันวาคม 2558 ทรัพย์สินที่ใช้ในการประกอบธุรกิจ มีดังนี้ 

+---------------------------+-------+-------+------------------------+
| ประเภท/ลักษณะทรัพย์สิน        | ลัก    | มูลค   | ภาระผูกพัน               |
|                           | ษณะกร | ่าตามบ |                        |
|                           | รมสิทธิ์ | ัญชีสุทธิ |                        |
|                           |       |       |                        |
|                           |       | (ล้า   |                        |
|                           |       | นบาท) |                        |
+---------------------------+-------+-------+------------------------+
| อสังหาริมทรัพย์เพื่อการลงทุน     | บริษ   | 262.8 | ใช้เป็นหลักป              |
|                           | ัทเป็นเ |       | ระกันเงินกู้ยืมระยะยาวกับธนา |
| ที่ดิน 1 แปลง ที่ตั้ง เลขที่ 2     | จ้าของ |       | คารแห่งหนึ่งในวงเงินกู้จำนวน |
| อาคารพรีเมียร์เพลซ ซอยพรีเมียร์ | (PT)  |       | 200 ล้านบาท             |
| 2 ถนนศรีนครินทร์ แขวงหนองบอน |       |       |                        |
| เขตประเวศ กรุงเทพมหานคร    |       |       |                        |
| รวมเนื้อที่ 6 ไร่ 1 งาน 51     |       |       |                        |
| ตารางวา พร้อมสำนักงานให้เช่า  |       |       |                        |
| พื้นที่รวม 11,295.00          |       |       |                        |
| ตารางเมตร พื้นที่ให้เช่า        |       |       |                        |
| 9,688.05 ตารางเมตร        |       |       |                        |
+---------------------------+-------+-------+------------------------+
| 1. เครื่องคอมพิวเตอร์และอุปกรณ์ | บ     | 38.4  |   สินทรัพย์ภาย            |
|                           | ริษัทย่อ |       | ใต้สัญญาเช่าดำเนินงานจำนวน |
| 2. พื้นที่เช่าจำนวน 3 แห่ง      | ยเป็นเ | 38.9  |                        |
| ใช                        | จ้าของ |       |   21 ล้านบาท            |
| ้เป็นอาคารสำนักงานของบริษัทย่อย | (DCS) |       |                        |
|                           |       |       |                        |
| 2.1 พื้นที่เช่า ตามสัญญาเช่าอายุ  | สัญ    |       |                        |
| 3 ปี ตั้งแต่ปี 2556 ถึง ปี 2559  | ญาเช่า |       |                        |
| ที่ตั้ง เลขที่ 25               |       |       |                        |
| อาคารกรุงเทพประกันภัย/วาย    | (DCS) |       |                        |
| ดับบลิว ซี เอ ถนนสาทรใต้      |       |       |                        |
| แขวงทุ่งมหาเมฆ เขตสาทร      |       |       |                        |
| กรุงเทพมหานคร              |       |       |                        |
|                           |       |       |                        |
| 2.2 พื้นที่เช่า ตามสัญญาเช่าอายุ  |       |       |                        |
| 3 ปี ตั้งแต่ปี 2555 ถึง ปี 2558  |       |       |                        |
| ที่ตั้ง เลขที่ 2 พรีเมียร์เพลซ     |       |       |                        |
| ซอยพรีเมียร์ 2 ถนนศรีนครินทร์   |       |       |                        |
| แขวงหนองบอน เขตประเวศ     |       |       |                        |
| กรุงเทพมหานคร              |       |       |                        |
|                           |       |       |                        |
| 2.3 พื้นที่เช่า ตามสัญญาเช่าอายุ  |       |       |                        |
| 3 ปี ตั้งแต่ปี 2558 ถึง ปี 2561  |       |       |                        |
| ที่ตั้ง เลขที่ 422/32           |       |       |                        |
| ถนนช้างคลาน ตำบลช้างคลาน    |       |       |                        |
| อำเภอเมืองเชียงใหม่          |       |       |                        |
| จังหวัดเชียงใหม่              |       |       |                        |
+---------------------------+-------+-------+------------------------+
| 3) สัญญาเช่าระยะยาว 1 แห่ง   | สิทธิก  | 6.3   |                        |
| เพื่อใช                     | ารเช่า |       |                        |
| ้เป็นอาคารสำนักงานของบริษัทย่อย |       |       |                        |
| อายุสัญญาเช่า 30 ปี ตั้งแต่ปี     | (DCS) |       |                        |
| 2551 ถึงปี 2565 ที่ตั้ง เลขที่ 1  |       |       |                        |
| ซอยพรีเมียร์ 2 ถนนศรีนครินทร์   |       |       |                        |
| แขวงหนองบอน เขตประเวศ     |       |       |                        |
| กรุงเทพมหานคร              |       |       |                        |
+---------------------------+-------+-------+------------------------+

ทรัพย์สินที่ไม่มีตัวตนที่สำคัญในการประกอบธุรกิจ

บริษัทย่อย: บริษัท ดาต้าโปร คอมพิวเตอร์ ซิสเต็มส์ จำกัด (DCS)
ได้จดทะเบียนเครื่องหมายการค้า/บริการ และลิขสิทธิ์ ภายในประเทศกับกรมทรัพย์สินทางปัญญา
ดังนี้

+---------------+-----------+-----------------+--------+--------------+
| รูปแบบเค       | ชื่อเจ้าของ  | ป               | เลขทะเ | ระ           |
| รื่องหมาย/ลิขสิทธิ์ |           | ระเภทสินค้า/บริการ | บียน/เล | ยะเวลาคุ้มครอง |
|               |           |                 | ขที่คำขอ |              |
+---------------+-----------+-----------------+--------+--------------+
| 1. เครื่องหมาย  | DCS       | บริการ (จำพวก 41 | บ      | 10 ปี         |
| DCS Datapro   |           | บริการฝึกอบรมคว   | 36416/ |              |
| Computer      |           | ามรู้ทางด้านซอฟแวร์ | 649353 |              |
| System        |           | และคอมพิวเตอร์)   |        |              |
+---------------+-----------+-----------------+--------+--------------+
| 2. เครื่องหมาย  | DCS       | บริการ (จำพวก 42 | บ      | 10 ปี         |
| DCS           |           | บริการจัดทำซ      | 36420/ |              |
|               |           | อฟต์แวร์คอมพิวเตอร์ | 649351 |              |
|               |           | ให้คำปรึกษา       |        |              |
|               |           | ด้านระบบสารสนเทศ |        |              |
|               |           | ให้เช่าคอม        |        |              |
|               |           | พิวเตอร์และอุปกรณ์) |        |              |
+---------------+-----------+-----------------+--------+--------------+
| 3. เครื่องหมาย  | DCS       | บริการ (จำพวก 42 | บ      | 10 ปี         |
| DCS Datapro   |           | บริการจัดทำซ      | 36424/ |              |
| Computer      |           | อฟต์แวร์คอมพิวเตอร์ | 649354 |              |
| System        |           | ให้คำปรึกษา       |        |              |
|               |           | ด้านระบบสารสนเทศ |        |              |
|               |           | ให้เช่าคอม        |        |              |
|               |           | พิวเตอร์และอุปกรณ์) |        |              |
+---------------+-----------+-----------------+--------+--------------+
| 4. เครื่องหมาย  | DCS       | บริการ (จำพวก 41 | บ      | 10 ปี         |
| DCS           |           | บริการฝึกอบรมคว   | 36432/ |              |
|               |           | ามรู้ทางด้านซอฟแวร์ | 649350 |              |
|               |           | และคอมพิวเตอร์)   |        |              |
+---------------+-----------+-----------------+--------+--------------+
| 5. เครื่องหมาย  | DCS       | บริการ (จำพวก 38 | บ      | 10 ปี         |
| DCS Datapro   |           | บ               | 38310/ |              |
| Computer      |           | ริการให้คำปรึกษาแล | 649352 |              |
| System        |           | ะจัดการด้านคอมพิวเ |        |              |
|               |           | ตอร์เพื่อการสื่อสาร) |        |              |
+---------------+-----------+-----------------+--------+--------------+
| 6. เครื่องหมาย  | DCS       | บริการ (จำพวก 38 | บ      | 10 ปี         |
| DCS           |           | บ               | 38581/ |              |
|               |           | ริการให้คำปรึกษาแล | 649349 |              |
|               |           | ะจัดการด้านคอมพิวเ |        |              |
|               |           | ตอร์เพื่อการสื่อสาร) |        |              |
+---------------+-----------+-----------------+--------+--------------+
| 7. ลิขสิทธิ์      | DCS       | งานวรรรณกรรม    | ว1     | ตลอด         |
| โปร           |           |                 | .2637/ | อายุผู้สร้างสรรค |
| แกรมคอมพิวเตอร์ | (รับโอ     |                 | 173372 | ์และมีอยู่ต่อไปอีก |
| Thailand      | นสิทธิ์มาจาก |                 |        | เป็นเวลาห้าสิบปี |
| Payroll Tax   | ผู้สร้างสร   |                 |        | นับแต่ผู้สร้างสรร |
| Localization  | รค์ซึ่งเป็นบุค |                 |        | ค์ถึงแก่ความตาย |
| for           | คลธรรมดา) |                 |        |              |
| PeopleSoft    |           |                 |        |              |
| Enterprise    |           |                 |        |              |
+---------------+-----------+-----------------+--------+--------------+
| 8. ลิขสิทธิ์      | DCS       | งานวรรรณกรรม    | ว1     | ตลอด         |
| โปร           |           |                 | .2770/ | อายุผู้สร้างสรรค |
| แกรมคอมพิวเตอร์ | (รับโอ     |                 | 181721 | ์และมีอยู่ต่อไปอีก |
| Thailand Tax  | นสิทธิ์มาจาก |                 |        | เป็นเวลาห้าสิบปี |
| Localization  | ผู้สร้างสร   |                 |        | นับแต่ผู้สร้างสรร |
| for Oracle JD | รค์ซึ่งเป็นบุค |                 |        | ค์ถึงแก่ความตาย |
| Edwards       | คลธรรมดา) |                 |        |              |
| EnterpriseOne |           |                 |        |              |
+---------------+-----------+-----------------+--------+--------------+
| 9. ลิขสิทธิ์      | DCS       | งานวรรรณกรรม    | ว1     | ตลอด         |
| โปร           |           |                 | .2771/ | อายุผู้สร้างสรรค |
| แกรมคอมพิวเตอร์ | (รับโอ     |                 | 181722 | ์และมีอยู่ต่อไปอีก |
| Thailand Tax  | นสิทธิ์มาจาก |                 |        | เป็นเวลาห้าสิบปี |
| Localization  | ผู้สร้างสร   |                 |        | นับแต่ผู้สร้างสรร |
| for Oracle JD | รค์ซึ่งเป็นบุค |                 |        | ค์ถึงแก่ความตาย |
| Edwards World | คลธรรมดา) |                 |        |              |
+---------------+-----------+-----------------+--------+--------------+
| 10. เครื่องหมาย | DCS       | บริการ (จำพวก 43 | บ      | 10 ปี         |
| Thailand      |           | บร              | 47417/ |              |
| Travel Online |           | ิการรับจองที่พักชั่วคร | 709456 |              |
|               |           | าวผ่านทางเวบไซด์) |        |              |
+---------------+-----------+-----------------+--------+--------------+
| 11. เครื่องหมาย | DCS       | บริการ (จำพวก 35 | บ      | 10 ปี         |
| N             |           | บริการการจัด      | 56247/ |              |
| etworkAbility |           | การระบบสำนักงาน) | 796106 |              |
+---------------+-----------+-----------------+--------+--------------+

  ---------------------- ----------- --------------------------- -------------------- ----------------
  รูปแบบเครื่องหมาย/ลิขสิทธิ์   ชื่อเจ้าของ    ประเภทสินค้า/บริการ            เลขทะเบียน/เลขที่คำขอ   ระยะเวลาคุ้มครอง

  12. เครื่องหมาย          DCS         บริการ (จำพวก 35             บ61715/857263        10 ปี
  THOUGHTCLOUD                       บริการการจัดการระบบสำนักงาน)                        

  13. เครื่องหมาย          DCS         บริการ (จำพวก 35             บ59845/857264        10 ปี
  CloudNotes                         บริการการจัดการระบบสำนักงาน)                        
  ---------------------- ----------- --------------------------- -------------------- ----------------

นอกจากนี้ บริษัท ดาต้าโปร คอมพิวเตอร์ ซิสเต็มส์ จำกัด (DCS)
ได้จดทะเบียนเครื่องหมายการค้า/บริการ และลิขสิทธิ์ ในต่างประเทศ ดังนี้

  ---------------------- ---------- ------------------------- ------------------ -------------------- ----------------
  รูปแบบเครื่องหมาย/ลิขสิทธิ์   ชื่อเจ้าของ   ประเทศ                    ประเภทสินค้า/บริการ   เลขทะเบียน/เลขที่คำขอ   ระยะเวลาคุ้มครอง

  1. เครื่องหมาย DCS       DCS        สาธารณรัฐแห่งสหภาพเมียนมาร์   Service (Class 38, IV/19369/2014        -
  Datapro Computer                                            Class 41and Class                       
  System                                                      42)                                     
  ---------------------- ---------- ------------------------- ------------------ -------------------- ----------------

4.2 นโยบายการลงทุน

นอกจากธุรกิจปัจจุบัน บริษัทยังไม่มีนโยบายจะลงทุนในธุรกิจอื่น

5. ข้อพิพาททางกฎหมาย

ณ วันที่ 31 ธันวาคม 2558 บริษัทและบริษัทย่อยไม่มีข้อพิพาททางกฎหมาย
ที่ก่อให้เกิดผลเสียหายต่อบริษัทและบริษัทย่อยที่มีจำนวนสูงกว่าร้อยละ 5 ของส่วนของผู้ถือหุ้น
และไม่มีข้อพิพาททางกฎหมายอื่นใดที่อาจก่อให้เกิดผลกระทบต่อการดำเนินธุรกิจอย่างมีนัยสำคัญ

6. ข้อมูลทั่วไปและข้อมูลสำคัญอื่น

6.1 ข้อมูลทั่วไป

ชื่อบริษัท : บริษัท พรีเมียร์ เทคโนโลยี จำกัด (มหาชน)

เลขทะเบียนบริษัท : 0107535000320

ประเภทธุรกิจ : ดำเนินธุรกิจลงทุนในธุรกิจเทคโนโลยีสารสนเทศ

และให้เช่าอาคารสำนักงาน

สถานที่ตั้ง : เลขที่ 1 อาคารพรีเมียร์คอร์เปอเรทปาร์ค ซอยพรีเมียร์ 2
ถนนศรีนครินทร์ แขวงหนองบอน เขตประเวศ
กรุงเทพมหานคร 10250

โทรศัพท์ : 0-2301-1550

โทรสาร : 0-2398-1188

Homepage : www.premier-technology.co.th

ทุนจดทะเบียน : 142,440,489 บาท

จำนวนหุ้นสามัญที่ออกจำหน่ายแล้ว : 141,944,471 หุ้น

งานเลขานุการบริษัท 

โทรศัพท์ : 0-2301-1569

โทรสาร : 0-2748-2063

E-mail : teerapol@pfc.premier.co.th

นักลงทุนสัมพันธ์

โทรศัพท์ : 0-2684-8405

โทรสาร : 0-2677-3500

E-mail : ircontact@premier-technology.co.th

นิติบุคคลที่บริษัทถือหุ้นตั้งแต่ร้อยละ 10 ขึ้นไป: บริษัทย่อย

ชื่อบริษัท : บริษัท ดาต้าโปร คอมพิวเตอร์ ซิสเต็มส์ จำกัด

เลขทะเบียนบริษัท : 0105529045455

ประเภทธุรกิจ : ให้บริการเทคโนโลยีสารสนเทศสำหรับธุรกิจแบบครบวงจร

(Total Enterprise Solution and Service Provider)

สถานที่ตั้ง : เลขที่ 1 อาคารพรีเมียร์คอร์เปอเรทปาร์ค ซอยพรีเมียร์ 2 ถนนศรีนครินทร์
แขวงหนองบอน เขตประเวศ
กรุงเทพมหานคร 10250

โทรศัพท์ : 0-2684-8484

โทรสาร : 0-2677-3500 – 2

Homepage : www.datapro.co.th

ทุนจดทะเบียน : 100,000,000 บาท

จำนวนหุ้นสามัญที่ออกจำหน่ายแล้ว : 1,000,000 หุ้น

จำนวนหุ้นที่บริษัทถืออยู่ : 999,988 หุ้น

ชื่อบริษัท : Datapro Computer Systems (Myanmar) Company Limited

เลขทะเบียนบริษัท : 752FC/2014-2015

ประเภทธุรกิจ : ให้บริการเกี่ยวกับระบบคอมพิวเตอร์

สถานที่ตั้ง : Room No. 117 Inya Lake Hotel, 37 Kaba Aye Pagoda Road,

Mayangone Township, Yangon,

The Republic of the Union of Myanmar

โทรศัพท์ : 0-2684-8484

โทรสาร : 0-2677-3500 – 2

Homepage : www.datapro.co.th

ทุนจดทะเบียน : 50,000 US$

จำนวนหุ้นสามัญที่ออกจำหน่ายแล้ว : 50,000 หุ้น

จำนวนหุ้นที่บริษัทถืออยู่ : - หุ้น

จำนวนหุ้นที่บริษัทย่อยถืออยู่ : 49,999 หุ้น

บุคคลอ้างอิงอื่นๆ

1) นายทะเบียนหลักทรัพย์

บริษัท ศูนย์รับฝากหลักทรัพย์ (ประเทศไทย) จำกัด

อาคารตลาดหลักทรัพย์แห่งประเทศไทย

เลขที่ 93 ถนนรัชดาภิเษก แขวงดินแดง เขตดินแดง กรุงเทพมหานคร 10400

โทรศัพท์ 0-2009-9378-89 โทรสาร 0-2009-9476 Call center 0-2009-9999

Website : http://www.set.or.th/tsd

E-mail : TSDCallCenter@set.or.th

2) ผู้แทนผู้ถือหุ้นกู้ -ไม่มี-

3) ผู้สอบบัญชีประจำปี 2558

นางชลรส สันติอัศวราภรณ์ ผู้สอบบัญชีรับอนุญาตเลขที่ 4523 หรือ

นายศุภชัย ปัญญาวัฒโน ผู้สอบบัญชีรับอนุญาตเลขที่ 3930 หรือ

นางสาวสุพรรณี ตริยานันทกุล ผู้สอบบัญชีรับอนุญาตเลขที่ 4498

บริษัท สำนักงาน อีวาย จำกัด

อาคารเลครัชดา ชั้น 33 เลขที่ 193/136-137 ถนนรัชดาภิเษกตัดใหม่

เขตคลองเตย กรุงเทพมหานคร 10110

โทรศัพท์ 0-2264-0777, 0-2261-9190

โทรสาร 0-2264-0789 - 90, 0-2661-9192

4) ที่ปรึกษาทางการเงิน -ไม่มี-

5) ที่ปรึกษากฎหมาย -ไม่มี-

6) ที่ปรึกษาหรือผู้จัดการภายใต้สัญญาการจัดการ

สัญญาว่าจ้างบริหารและให้คำปรึกษาธุรกิจ

บริษัท พรีเมียร์ ฟิชชั่น แคปปิตอล จำกัด

เลขที่ 1 พรีเมียร์คอร์เปอเรทปาร์ค ซอยพรีเมียร์ 2 ถนนศรีนครินทร์

แขวงหนองบอน เขตประเวศ กรุงเทพมหานคร 10250

โทรศัพท์ 0-2301-1000

โทรสาร 0-2398-1188